SMK Riam Miri harumkan nama Negara

MIRI: Sekolah Menengah Kebangsaan (SMK) Riam Miri mengharumkan nama negara apabila dinobatkan sebagai penerima anugerah The Best Innovator INSIDE, The Best Innovator (Kategori Sekolah Menengah), Anugerah Platinum dan Anugerah Emas di International Summit On Innovation And Design Exposition (InSIDE) 2020, baru-baru ini.

Sekolah yang diwakili pasukan Riam Xplug dan TBorneo telah memenangi Pingat Emas dan Pingat Platinum dalam pertandingan bertaraf antarabangsa tersebut yang dianjurkan oleh Universiti Malaya.

Selain itu, ia turut disertai kira-kira 350 pasukan yang terdiri daripada peserta sekolah rendah, sekolah menengah, kolej, universiti, guru, pensyarah, agensi kerajaan dan juga swasta yang mana bersaing antara satu sama lain untuk merebut anugerah pingat Platinum, Emas, Perak dan Gangsa serta Anugerah Khas untuk rekacipta dan inovasi.

Pengetua SMK Riam, Normah Abd Latiff berkata, bahawa berasa sangat gembira kerana pasukan TBorneo yang diwakili oleh pelajar Tingkatan 1 iaitu Chai Kah En, Brenda Benya Henry Tukang, Daniel Larry Kalang dan Sally Owenna Rangga telah berjaya memenangi Anugerah Emas.

“Walaupun ini julung kali mereka menyertai pertandingan inovasi atas talian ekoran kekangan akibat Perintah Kawalan Pergerakan (PKP) tempoh hari, namun saya amat bangga kerana usaha dan kerjasama mereka membuahkan hasil.

“Sementara itu, lima orang pelajar Tingkatan 5 iaitu Magdalena Suling Jalong, Barthez Balare Bartholomew, Debie Bangka, May Lija Henry Tukang dan Kuan Boon Ho turut mencipta kejayaan yang berlipat ganda dengan menggondol Anugerah Platinum, The Best Innovator Kategori Sekolah Menengah dan sekaligus membolot gelaran Johan The Best Innovator InSIDE 2020 dengan keunikan produk inovasi yang dikenali sebagai Riam Xplug 2.0,” katanya dalam kenyataan, semalam.

Manakala menurut guru pembimbing, Law Sie Siek, fungsi RiamXplug 2.0 adalah untuk memberikan peringatan kepada pengguna agar menanggalkan palam alat elektrik mereka menerusi aplikasi telefon pintar sebelum memutuskan arus elektrik secara automatik.

“Inovasi ini dapat mengurangkan pelepasan karbon dengan mengurangkan penggunaan elektrik sekali gus mengurangkan masalah kesan rumah hijau yang semakin serius,” jelasnya.

Dalam pada itu, pihak sekolah turut merakamkan jutaan terima kasih kepada semua pihak yang telah menyokong usaha dan memberi kerjasama kepada mereka sehingga membuahkan kejayaan yang cemerlang termasuk kepada Yayasan Petronas, Wakil-wakil Rakyat di Miri, Sarawak Multimedia Authority, Pengarah Pendidikan Bahagian Miri, agensi-agensi swasta dan pihak sekolah SMK Riam.

Oleh Zarina Abdullah

See author's posts


Juara milik Pulau Pinang

HUJAN renyai-renyai mengiringi majlis penyampaian trofi Piala Liga Premier 2020 kepada Pulau Pinang di Stadium Sultan Ismail Nasiruddin Shah di sini, malam semalam.

Majlis dimulai dengan penyampaian pingat kepada pemain dan pegawai sebelum penyampaian trofi yang diserahkan oleh Exco Belia dan Sukan negeri Pulau Pinang, Soon Lip Chee kepada ketua jurulatih, Manzoor Azwira Abd Wahid.

Turut hadir Presiden Persatuan  Bola Sepak Pulau Pinang yang juga Timbalan Speaker negeri, Dr Amar Pritpal Abdullah.

Bagaimanapun, keriangan skuad Harimau Kumbang meraikan kejuaraan sulung Liga Premier, agak tercalar apabila Terengganu FC II meleburkan rekod tanpa kalah pasukan itu yang telah memenangi kesemua 10 perlawanan sebelum ini.

Jaringan tunggal penyerang import dari Ghana Jordan Mintah pada minit ke-87 sudah cukup bagi Terengganu FC II untuk memberikan kekalahan pertama kepada Pulau Pinang pada aksi terakhir liga.

Sementara itu, pasukan Kelantan dan Kelantan United mengesahkan slot ke saingan Piala Malaysia 2020 selepas mencatatkan kemenangan tipis pada aksi Liga Premier malam semalam.

Sebelum ini, juara Pulau Pinang, Kuala Lumpur dan pendatang baharu Kuching FA telah pun mengesahkan slot ke saingan berprestij itu yang menyaksikan pasukan simpanan seperti Terengganu FC II, Johor Darul Ta’zim (JDT) II dan Selangor 2 tidak layak beraksi.

Kelantan mengejutkan JDT II dengan kemenangan tipis 1-0 di Stadium Tan Sri Haasan Yunos menerusi jaringan tunggal Muhammad Danial Ashraf Abdullah pada minit ke-28 untuk melonjak ke tempat kelima dengan 15 mata.

Aksi itu bagaimanapun dicemari insiden kad merah yang dilayangkan pengadil kepada pemain JDT II Muhammad Adib Zainudin kerana mengasari Felix Chidi Odili pada minit ke-31.

Kelantan United pula berjaya mengatasi Universiti Kebangsaan Malaysia (UKM) FC untuk slot Piala Malaysia berdasarkan kelebihan jaringan walaupun kedua-dua pasukan berkongsi 12 mata selepas mencatatkan kemenangan 2-1 ke atas Selangor 2 di Stadium Sultan Muhammad IV.

Pasukan pelawat terlebih dahulu membuka jaringan menerusi Ahmad Danial Ahmad Asri pada minit ke-14 namun Kelantan United bangkit menerusi jaringan Muhamad Shahrul Hakim Rahim pada minit ke-28 dan Alfusainey Gassama pada minit ke-57.

Terengganu FC II pula berjaya meleburkan rekod tanpa kalah Pulau Pinang menerusi kemenangan 1-0 di Stadium Sultan Ismail Nasiruddin Shah menerusi jaringan penyerang import dari Ghana Jordan Mintah pada minit ke-87.

Satu lagi aksi melibatkan Kuala Lumpur dan Kuching FA di Stadium Bola Sepak Kuala Lumpur, Cheras yang sepatutnya berlangsung malam semalam telah ditunda ke tarikh lain kerana pemain dan pegawai Kuching FA perlu menjalani kuarantin bermula 4 hingga 18 Oktober.

Tiada penyingkiran bagi dua pasukan tercorot Liga Premier musim ini apabila Persatuan Bola Sepak Malaysia (FAM) membuat keputusan untuk membatalkan Liga M3 susulan pandemik Covid-19.-Bernama

See author's posts


SABERKAS lahirkan pemimpin berkaliber

KUCHING: Pertubuhan Belia Kebangsaan Bersatu Sarawak (SABERKAS) sejak awal penubuhannya terus menjadi medium melahirkan pemimpin berkaliber.

Naib Presiden Pertubuhan Belia Kebangsaan Bersatu Sarawak (SABERKAS) Datuk Dr Abdul Rahman Junaidi berkata, sebahagian besar daripada kabinet negeri yang diterajui Ketua Menteri Datuk Patinggi Abang Johari Tun Openg lahir daripada SABERKAS.

Menurutnya, ia membuatkan SABERKAS kekal relevan dalam melahirkan pemimpin masa depan untuk meneruskan agenda pembangunan negeri.

“Ramai kalangan pemimpin negeri termasuk kabinet negeri pernah memimpin SABERKAS.

“Saya yakin SABERKAS akan terus bertindak sebagai platform terbaik untuk melahirkan pemimpin masa depan,” katanya.

Beliau berkata demikian ketika berucap pada Majlis Makan Malam SABERKAS Cawangan Pantai Damai malam tadi.

Dr Abdul Rahman yang juga Menteri Muda Utiliti (Bekalan Air) menjelaskan, SABERKAS terus menjadi pertubuhan belia yang sentiasa menyediakan ilmu kepimpinan dan kemasyarakatan kepada anak muda.

Sehubungan itu, Dr Abdul Rahman menggesa generasi muda di negeri untuk menganggotai SABERKAS bagi memantapkan ilmu kepimpinan sekaligus membendung mereka daripada terjebak dengan gejala tidak sihat.

“Apabila ada ilmu kepimpinan sudah pasti anak muda dapat mengelak daripada terjerumus dengan gejala negatif.

“Kalau boleh asuh setiap anak muda dengan ilmu kepimpinan bagi meningkatkan disiplin mereka,” ujarnya.

Beliau menambah, SABERKAS turut menjadi wadah memantapkan perpaduan dan keharmonian antara pelbagai kaum di Sarawak.

“Ini ada kerana sejak penubuhan sehingga sekarang keahlian SABERKAS adalah terdiri daripada semua kaum di Sarawak,” jelasnya.

Hadir sama dua timbalan pengerusi SABERKAS Cawangan Pantai Damai Mohd Hasfa Saleh dan Merdehi Mas serta Setiausaha SABERKAS Cawangan Pantai Damai Sebeki Jen.

Oleh Diyana Samsuddin

See author's posts


PDRM kekang pasukan terlibat aktiviti tidak sihat

MELAKA: Polis Diraja Malaysia (PDRM) terus melakukan saringan terhadap individu yang ingin berkhidmat dalam pasukan itu bagi memastikan mereka tidak mempunyai sejarah atau pernah terlibat dalam perniagaan dadah atau aktiviti tidak sihat.

Timbalan Ketua Polis Negara  Datuk Mazlan Mansor berkata, langkah itu bagi memastikan PDRM tidak menjadi medium mudah untuk individu berkenaan menjalankan aktiviti terbabit yang  sekali gus boleh mencemarkan imej dan integriti pasukan.

“Kita tidak tahu mereka ini mungkin ada sejarah yang tidak sihat dan apabila masuk (menyertai) polis, apa yang membimbangkan adalah mereka menjadikan pasukan sebagai satu platform bagi menjalankan aktiviti terbabit.

“Rata-rata kami  tengok memang ada kewujudan ini, kawalan dalaman sedang kami  buat dan kawalan kerosakan juga kami  lakukan dari semasa ke semasa supaya mereka tidak lagi terjebak dalam aktiviti yang tidak sihat ini,” katanya kepada pemberita  selepas membuat lawatan ke Ibu Pejabat Polis Kontinjen (IPK) Melaka di sini semalam.

Terdahulu beliau menyampaikan amanat dalam majlis tertutup kepada anggota dan pegawai polis IPK Melaka yang turut dihadiri Ketua Polis Melaka  Datuk Mat Kasim Karim.

Mengulas lanjut Mazlan berkata, selain itu anggota dan pegawai polis perlu berpegang kepada prinsip integriti dan menjauhi amalan rasuah kerana ia merupakan penyakit yang tidak sihat dan perlu dihapuskan dalam kalangan  pasukan.

“Kita sebagai pegawai penguat kuasa undang-undang dan kita perlu mengambil tindakan kepada mereka yang melanggar undang-undang. Jika kita sendiri yang melanggar undang-undang, apa akan jadi kepada masyarakat kita,” katanya.

Sementara itu, beliau berkata anggota dan pegawai dalam PDRM perlu sentiasa memastikan laporan polis yang dibuat oleh orang ramai tidak tergantung, sebaliknya mereka perlu memaklumkan perkembangan terkini siasatan kes berkenaan dari semasa ke semasa.

Dalam perkembangan lain, beliau menggesa pemilik premis perniagaan khususnya makanan di Melaka melaksanakan prosedur operasi standard (SOP) yang ditetapkan terutama rekod pengesanan pelanggan yang diletakkan di pintu masuk bagi mengelak berlakunya kluster baharu seperti ‘Sivagangga’ di Kedah.

“Ini kerana Melaka merupakan antara negeri pelancongan dan dalam musim PKPP  ini pasti  ramai warga tempatan yang beriadah dan melancong ke negeri ini terutamanya ketika  hujung minggu atau musim cuti,” katanya.

Katanya, Polis Melaka juga akan memperketatkan kawalan dan penguatkuasaan terutama dari aspek SOP yang ditetapkan agar tidak berlaku pelanggaran yang boleh menyebabkan penularan Covid-19 di negeri itu. – Bernama

See author's posts


Pengundian awal PRK DUN Chini berjalan lancar

PEKAN: Pusat pengundian awal bagi Pilihan Raya Kecil (PRK) Dewan Undangan Negeri (DUN) Chini di Bilik Maklumat  Balai Polis Chini dekat  sini dibuka pada jam 8.00 pagi semalam  bagi membolehkan 18 pengundi awal melibatkan anggota polis menunaikan tanggungjawab mereka.

Pusat pengundian awal itu dibuka selama empat jam sehingga jam 12.00 tengah hari.

Sepanjang proses mengundi awal itu, pematuhan kepada garis panduan pencegahan Covid-19 berkuat kuasa seperti jarakan sosial, amalan pemakaian pelitup muka, penggunaan cecair pembasmi kuman dan sarung tangan serta saringan suhu badan.

Proses itu disaksikan ejen calon serta Pemerhati Pilihan Raya yang dilantik Suruhanjaya Pilihan Raya (SPR) selain turut disiarkan secara langsung atau ‘live streaming’ menerusi Facebook SPR.

Semua peti undi bagi pengundian awal akan disimpan di lokap balai polis dan pengiraannya akan dibuat pada hari pengundian, Sabtu ini (4 Julai) di pusat pengiraan undi di Bilik Maklumat, Balai Polis Paloh Hinai.

PRK DUN Chini menyaksikan pertandingan tiga penjuru antara Calon Barisan Nasional (BN) Mohd Sharim Md Zain, 41, dan dua calon Bebas Tengku Datuk Zainul Hisham Tengku Hussin, 64, dan Mohd Shukri Mohd Ramli, 49.

Daftar pemilih bagi PRK DUN Chini mengandungi 20,990 pengundi yang terdiri daripada 20,972 pengundi biasa dan 18 pengundi awal polis.

Pemilih terdiri daripada 10,269 lelaki dan 10,721 perempuan.

DUN Chini, yang merupakan satu daripada empat DUN di bawah Parlimen Pekan, menyaksikan PRK pertama selepas Perintah Kawalan Pergerakan (PKP) mula dilaksanakan pada 18 Mac lepas. – Bernama

See author's posts


Sarawak: 6 wanita antara 22 suspek pertaruhan haram Piala Dunia, ditahan

SIBU: Enam wanita, antara 22 suspek yang ditahan dalam Ops Soga IX di seluruh negeri ini kerana terlibat dalam pertaruhan haram Piala Dunia Qatar 2022 yang kini sedang berlangsung.

Pesuruhjaya Polis Sarawak, Datuk Mohd Azman Ahmad Sapri berkata, semua suspek yang ditahan itu berusia 18 hingga 53 tahun.

Katanya, Ibu Pejabat Polis Daerah (IPD) Bintulu merekodkan tangkapan paling ramai iaitu enam suspek, diikuti Ibu Pejabat Polis Kontinjen (IPK) Sarawak (lima suspek), IPD Kuching dan Pedawan (masing-masing tiga suspek), IPD Miri (dua suspek), IPD Sibu, Sarikei dan Kota Samarahan (masing-masing seorang suspek).

“Sebanyak 20 kertas siasatan dibuka di bawah Akta Rumah Judi Terbuka 1953. Daripada jumlah itu, dua kertas siasatan telah dirujuk kepada timbalan pendakwa raya, manakala selebihnya masih dalam siasatan.

“Kesemua kes itu disiasat di bawah Seksyen 6(3) Akta Pertaruhan 1963, Seksyen 6(1) Akta Pertaruhan 1963, Seksyen 4(1)(d) Akta Pertaruhan 1963 dan Seksyen 4(1) (C) Akta Rumah Judi Terbuka 1953,” katanya pada sidang media, di sini petang ini.

Katanya, wang tunai berjumlah RM3,983 bersama telefon, tablet, komputer riba, komputer dan 25 keping kertas jadual Piala Dunia 2022 serta kertas pertaruhan, dirampas dalam operasi itu.

“Objektif utama Ops Soga IX yang akan berlangsung sehingga 21 Disember ini adalah untuk mencegah dan membanteras aktiviti pertaruhan tanpa lesen sah sepanjang berlangsungnya piala dunia.

“Selain itu, ia bertujuan menangkap sindiket atau individu yang bertindak sebagai ‘bookie’ dan mendakwa mereka di mahkamah mengikut peruntukan undang-undang di bawah Akta Pertaruhan 1953 dan Akta Rumah Judi Terbuka 1953,” katanya.

Orang ramai yang mempunyai sebarang maklumat berhubung aktiviti perjudian boleh mengemukakan maklumat itu melalui talian hotline Whatsapp Ops Soga di 013-5253052.

Oleh AKUN GIMAN

See author's posts


Masalah air, internet hantui sambutan Aidilfitri

JBALB perlu komited untuk menoktahkan masalah ketiadaan bekalan air dihadapi penduduk di kawasan sekitar lebih-lebih lagi ketika Aidilfitri dan menjelang sambutan Gawai Dayak tidak lama lagi.

Ahli Dewan Undangan Negeri (ADUN) SaribasMohammad Razi Sitam

SABAN tahun pada musim perayaan seperti Hari Raya, akan kedengaran keluhan dan aduan orang ramai mengenai gangguan bekalan air, elektrik atau masalah internet, yang masih terkapai-kapai terutama di luar bandar dan pedalaman. Ini berlaku bukan saja pada musim Aidilfitri, malah sewaktu perayaan Hari Gawai.

Masalah tiga kemudahan asas penting inilah kerap menghantui serta meresahkan rakyat marhaen dari semasa ke semasa dan amat menyedihkan apabila ia berlaku ketika ramai balik kampung pada musim perayaan.

Bab guna feri lagi satu hal. Perjalanan yang sepatutnya memakan masa cuma sejam, boleh menjangkau hingga lima, enam jam perjalanan kerana kereta tersekat berbaris menunggu giliran masuk feri. Contohnya dari Sibu ke kawasan Daerah Daro dan Matu.

Bagaimanapun, kisah ini bakal berlalu kerana sudah nampak sinar di hujung terowong apabila kita dijanjikan tiada lagi penggunaan feri menjelang 2025 kerana semua lapan atau sembilan projek jambatan utama menyeberangi sungai dijangka siap sepenuhnya. Namun, dua tiga projek jambatan yang sepatutnya siap tahun lalu dan tahun ini terpaksa disambung oleh kontraktor baharu kerana kontraktor lama gagal menyiapkannya, sekali gus menjadi projek bermasalah.

Contohnya ialah projek Jambatan Rambungan berharga RM98.5 juta di Lundu, kini bermasalah dan khidmat kontraktornya akan ditamatkan. Turut bermasalah ialah pembinaan Jambatan Sungai Limbang menelan kos RM187 juta yang berdepan kelewatan 32 peratus. Diharapkan masalah ini tidak berlarutan hingga rakyat masih terus menggunakan feri menjangkau 2026.

Kisah bekalan air pula ialah pada pagi Aidilfitri Sabtu lalu apabila beberapa kampung di kawasan Pulau Bruit seperti Kampung Tekajong dan Kampung Bruit dilaporkan tiada bekalan air. Begitu juga dikatakan berlaku di Daro. Di beberapa kampung di Matu pula, air bagaikan ‘menitis seperti air mata’ pada paip air di pagi raya. Ada yang mengadu warna air macam kopi susu.

Ada kampung terputus bekalan air pada hari kedua dan ketiga Aidilfitri. “Kesian tengok orang tinggal di ‘home stay’, paip kering tiada air. Setitis air tak keluar walaupun menggunakan pam. Nasib baik ada hujan pada hari ketiga raya,” kata seorang penduduk di Pulau Bruit.

Seorang penduduk di Kampung Tekajong mendakwa, ramai juga penduduk terpaksa balik pada hari kedua raya sebab tiada bekalan air.

NOKTAHKAN MASALAH GANGGUAN BEKALAN AIR

Bayangkan situasi ketika orang ramai mahu mandi, ambil air wuduk dan bersiap untuk solat sunat Aidilfitri. Ini kerana tiada notis awal menyebabkan sesetengahnya tidak sempat membuat simpanan air.

Mungkin ada lagi lokasi lain di negeri ini berdepan masalah serupa. Mungkin juga kerana ramai pengguna menyebabkan tekanan air rendah. Hanya agensi yang dipertanggungjawab mungkin tahu hal ini.

Malah ketika Ramadan baru-baru ini, Ahli Dewan Undangan Negeri (ADUN) Saribas, Mohammad Razi Sitam awal-awal lagi sudah menyuarakan kebimbangan dan merayu Jabatan Bekalan Air Luar Bandar (JBALB) Bahagian Betong untuk memastikan sejarah gangguan bekalan air pada musim perayaan tidak berulang tahun ini.

Menurut Mohammad Razi, JBALB perlu komited untuk menoktahkan masalah ketiadaan bekalan air yang dihadapi penduduk di kawasan sekitar lebih-lebih lagi ketika Aidilfitri dan menjelang sambutan Gawai Dayak tidak lama lagi.

“Seperti tahun-tahun sebelum ini, gangguan bekalan air sering berlaku di kawasan sekitar Debak, Pusa dan Spaoh menyebabkan penduduk kampung dan rumah panjang merungut ekoran berdepan kesukaran dalam menyediakan keperluan untuk sambutan perayaan.

“Penyelesaian isu ini harus diberikan keutamaan oleh JBALB kerana ia menimbulkan ketidakpuasan hati rakyat. Justeru, JBALB perlu memastikan tiada masalah bekalan air sepanjang musim perayaan ini,” katanya.

Beliau melahirkan kebimbangan terhadap perkara berkenaan selepas akhir-akhir ini bekalan air sering terputus sehingga menyebabkan kegusaran bukan sahaja dalam kalangan rakyat tetapi wakil rakyat. Beliau menyarankan JBALB mencari alternatif terbaik sekiranya berlaku gangguan yang tidak dapat dielakkan.

“Kadang-kadang sedih melihat penduduk terpaksa bersengkang mata menadah air pada tengah malam. Pada musim raya, penggunaan bekalan air meningkat berlipat kali ganda. Masa raya yang sepatutnya diraikan penuh kegembiraan, sebaliknya digunakan untuk mengangkut dan mendapatkan air… saya merayu noktahkanlah perkara tersebut.

“Kalau ada gangguan, selesaikan dengan kadar segera,” katanya.

GANGGUAN INTERNET

Begitu juga masalah internet bagaikan iklan coklat – ‘kejap ada, kejap tiada’.  Sebab itu kita hampir tidak percaya apabila diumumkan, 80 atau 90 peratus kawasan diliputi 4G dan 5G pula akan membawa ‘keceriaan’ pada tempoh ini dan itu. Bila kita pergi ke kampung luar bandar, tiada liputan internet dan jika ada sekalipun, capaiannya tersekat-sekat macam siput. Yang OK sedikit ialah guna aplikasi What’s App, tetapi bila nak muat turun video, youtube, laman web atau facebook, berpusing-pusinglah macam gasing pada skrin telefon bimbit kita.

Contohnya di Daerah Lawas, capaian internet dilaporkan semakin teruk menjelang Aidilfitri minggu lalu. Semua ini menyebabkan kita terasa, apakah hanya orang bandar menikmati segala nikmat kemajuan sejak negara merdeka? Saban tahun sejak dahulu-kala lagi kita dengar kenyataan Pak Menteri – ‘kita akan terus beri keutamaan untuk pembangunan luar bandar’.  ‘Berjuta-juta ringgit akan dicurah demi kemajuan dan kepentingan penduduk luar bandar.’

Kita akui dan memang tidak dinafikan, ada kemajuan, ada projek pembangunan, ada perubahan. Namun, kemudahan asas perlu dipertingkatkan lagi seperti bekalan air dan elektrik selain internet. Pastikan tiada gangguan bekalan terutama pada musim perayaan, malah waktu biasa hari-hari sekalipun. Inilah dinamakan kemerdekaan.

Begitu juga dengan masalah bekalan elektrik dan Mohammad Razi sekali lagi mengharapkan perkara sama diambil perhatian oleh pihak Sarawak Energy Berhad (SEB) supaya bekalan elektrik sentiasa ada.

Masalah internet juga sering menghantui penduduk luar bandar, satu kemudahan yang amat penting pada zaman sekarang.

Menteri Utiliti dan Telekomunikasi Datuk Julaihi Narawi kelmarin menyatakan sebanyak 70 menara telekomunikasi SMART menggunakan teknologi perkongsian pemancar Multi Operator Core Network (MOCN) telah beroperasi pada Hari Raya Aidilfitri ini.

Katanya, proses pembinaan dan pemasangan menara dan peralatan telekomunikasi itu dijalankan secara berterusan oleh Perbadanan Ekonomi Digital Sarawak (SDEC). Menara itu turut menyediakan perkhidmatan rangkaian seperti Celcom, Digi, Maxis dan U Mobile.

“Kita menjangkakan sebanyak 55 menara lagi akan beroperasi menjelang Hari Gawai. Proses ini adalah berlanjutan dan SDEC sekarang memasang peralatan telekomunikasi di semua menara yang telah dibina dan sedang dibina,” katanya.

Kita berharap usaha itu akan memperbaiki kelemahan capaian internet selepas ini.

Kita juga berharap tiada lagi gangguan bekalan air dan elektrik selepas ini apatah lagi menjelang sambutan kemerdekaan Sarawak yang ke-60.

See author's posts


Kunjungan hormat Sarimah Misnan

KUCHING: Timbalan Ketua Menteri, Datuk Amar Awang Tengah Ali Hasan menerima kunjungan hormat Pengarah baharu Malaysia Productivity Corporation (MPC) Sarimah Misnan di Wisma Sumber Alam di sini semalam.

Pada kunjungan hormat itu, Sarimah memberi taklimat mengenai program MPC di Sarawak sepanjang tahun 2020.

Turut hadir Menteri Muda Perdagangan Antarabangsa, Terminal Perindustrian dan Pembangunan Usahawan, Datuk Mohd Naroden Majais dan Setiausaha Tetap Kementerian Perdagangan Antarabangsa dan Industri dan Terminal Perindustrian dan Pembangunan Usahawan (MINTRED), Datu Liaw Soon Eng.

See author's posts


Cubaan elak cukai kantoi

PADAWAN: Pasukan ronda cegah jenayah Ibu Pejabat Polis Daerah (IPD) Padawan berjaya mematahkan cubaan sebuah lori membawa minuman keras yang disyaki tidak bercukai dekat Jalan Stakan, pagi semalam.

Ketua Polis Ibu Pejabat Polis Daerah (IPD) Padawan, Superintenden Aidil Bolhassan berkata keadaan mencurigakan teehadap seorang pemandu lori terbongkar apabila didapati membawa minuman keras sebanyak 120 kotak.

“Lelaki berusia 24 tahun beralamatkan dari Kampung Ensebang Quary itu ditahan di Jalan Stakan jam 11.30 pagi.

“Pemeriksaan lanjut yang dilakukan polis di dalam lori berkenaan telah menemui sebanyak 120 kotak atau 2,880 tin minuman keras.

“Kesemua minuman keras ini dianggarkan bernilai RM23,040,” katanya dalam satu kenyataan kepada media semalam.

Aidil berkata suspek gagal memberi sebarang dokumen yang sah berkaitan muatan minuman keras berkenaan.

Beliau menambah lelaki berusia 24 tahun yang ditangkap itu juga mempunyai rekod jenayah lampau di bawah Seksyen 4A(a) Akta Rumah Judi Terbuka 1953.

Katanya tangkapan dan rampasan dibuat mengikut Seksyen 135(1)(D) Akta Kastam 1967.

Oleh Adi Safarman

See author's posts


Solskjaer beri amaran tiada ‘agenda peribadi’

LIGA PERDANA INGGERIS

PENGURUS Manchester United, Ole Gunnar Solskjaer telah memberi amaran kepada para pemainnya bahawa tidak akan bertoleransi dengan ‘agenda peribadi’ ketika dia berusaha untuk mengubah budaya di Old Trafford.

Solskjaer telah mengawasi berubahan besar dalam skuadnya sejak memegang jawatan pada 2018.

Romelu Lukaku dan Alexis Sanchez adalah perpindahan berprofil tinggi ke Inter Milan, sementara kedudukan Chris Smalling, Matteo Darmian, Antonio Valencia, Ander Herrera, Ashley Young dan Marcos Rojo masih tidak menentu dalam tempoh tersebut.

Solskjaer lebih gembira dengan penampilan skuadnya ketika ini setelah merekrut sejumlah bakat muda seperti Harry Maguire, Aaron Wan-Bissaka, Daniel James dan Bruno Fernandes.

Tetapi pengurus dari Norway itu berkata dia tidak akan ragu-ragu untuk menyingkirkan pengaruh negatif yang lain, walaupun itu bererti tidak mengimbangi skuadnya.

“Keperibadian sangat penting. Kami adalah pasukan dalam persekitaran pasukan,” kata Solskjaer dalam wawancara dengan fanzine United We Stand.

“Anda mahu pemain mempunyai sedikit ego dan kelebihan tetapi mereka harus dapat menyesuaikan diri. Para pemain bermula dengan pemikiran negatif, sedangkan sekarang ini pemikiran positif.

“Ada perkara lain yang saya tidak suka tahun lalu, beberapa agenda peribadi yang tidak dapat diselesaikan sehingga musim panas.

“Selalu akan ada pemain yang ingin bermain lebih banyak dalam bola sepak, tetapi jika sebuah pasukan berjaya, pemain harus ada pada masa yang berlainan.

“Saya rasa dalam kumpulan ini kita tidak mempunyai sebiji epal yang buruk.”

Solskjaer menikmati kepulangan yang diimpikan ke kelab yang diserikannya sebagai pemain ketika United mengharungi rentak tanpa kalah degan lama dan menyingkirkan Paris Saint-Germain daripada Liga Juara-Juara UEFA pada 2019.

Tetapi Solskjaer berkata dia lebih banyak belajar tentang siapa yang dia boleh percayai dan harapkan ketika United mengalami kemerosotan pada akhir musim pertamanya.

“Apabila anda menang, semuanya mudah. Ketika anda menghadapi masa sukar anda dapat melihat siapa yang anda mahukan dan siapa yang mempunyai mentaliti yang tepat,” katanya.

“Kami tidak melihatnya sehinggalah setelah Paris, ketika kami mengalami rentak buruk.

“Ketika itulah saya dapat melihat siapa yang boleh saya bina dalam jangka masa panjang. Anda memerlukan ego dalam bola sepak, tetapi ia harus menjadi pasukan yang pertama.” – AFP

See author's posts


Kerajaan Sarawak peruntuk RM15 juta laksanakan Program DLP

KUCHING: Kerajaan Sarawak setakat ini telah memperuntukkan sebanyak RM15 juta untuk Program Dwi Bahasa (DLP) Sarawak.

Menteri Pendidikan, Inovasi dan Pembangunan Bakat Sarawak, Datuk Roland Sagah Wee Inn berkata, peruntukan itu bagi menampung perbelanjaan bahan pengajaran dan pembelajaran, latihan dan lain-lain perkara.

Menurut beliau, Sarawak merupakan negeri yang pertama melaksanakan program tersebut bagi pengajaran subjek Matematik dan Sains dalam bahasa Inggeris bagi sekolah rendah.

“Sarawak merupakan negeri yang pertama melaksanakan pengajaran subjek Matematik dan Sains di 1,265 sekolah rendah. Sekarang ini kita telah berada di tahap darjah empat,” katanya.

Beliau berkata demikian dalam sidang media selepas ucapan penggulungan kementeriannya dalam Persidangan Dewan Undangan Negeri (DUN) Sarawak, hari ini.

Katanya lagi, pemantauan dan penilaian telah dijalankan ke semua sekolah oleh Jabatan Pendidikan Negeri.

“Pemantauan dan penilaian dijalankan oleh Jabatan Pendidikan Negeri melalui penubuhan pasukan petugas khas. Sehingga kini, sebanyak 1,101 lawatan penilaian telah dibuat oleh pasukan petugas itu termasuk 3,111 daripada 5,200 guru yang dilatih,” katanya.

Jelasnya, penambahan guru terlatih akan dipertingkatkan kerana program tersebut akan dilaksanakan untuk pelajar darjah enam.

Oleh NUR AIN OTSMAN

See author's posts


Projek rintis Sistem Pengurusan Antirasuah diluluskan

KUCHING: Kerajaan Sarawak meluluskan cadangan agar projek rintis Sistem Pengurusan Antirasuah (ABMS) MS ISO 37001:2016 dapat dilaksanakan pada tahun ini yang melibatkan enam agensi kerajaan.

Setiausaha Kerajaan Negeri, Datuk Amar Jaul Samion berkata, enam agensi yang terlibat dengan ABMS adalah Kementerian Pelancongan, Industri Kreatif dan Seni Persembahan, Jabatan Ketua Menteri Sarawak, Jabatan Hutan Sarawak, Jabatan Agama Islam Sarawak, Perbadanan Perhutanan Sarawak (SFC) dan Lembaga Pembangunan Koridor Wilayah (RECODA).

Jelasnya, MS ISO 37001:2016 ABMS merupakan satu sistem kawalan dalaman sesebuah organisasi bagi mengesan, mencegah, mengendali, menguatkuasa, menilai serta menambahbaik pengurusan anti rasuah secara lebih berkesan.

“Dalam konteks ABMS ini, pada 16 Mei 2019, Kerajaan Sarawak telah mengeluarkan Pekeliling Integriti Negeri Sarawak Bilangan 3 Tahun 2019 iaitu berkenaan Garis panduan Pelaksanaan MS ISO 37001:2016 ABMS Dalam Perkhidmatan Negeri Sarawak.

“Ini adalah sejajar dengan inisiatif 2.1.3 di dalam Pelan Anti Rasuah Kebangsaan (NACP) iaitu memperkenalkan pensijilan ABMS di semua agensi kerajaan,” katanya.

Beliau berkata demikian pada Majlis Pelancaran Projek Rintis MS ISO 37001:016 Sistem Pengurusan Antirasuah di sini, semalam.

Jelas Jaul, ABMS menggariskan pelbagai polisi dan prosedur yang boleh dipatuhi dan digunakan oleh organisasi sebagai ukuran kawalan sistem pencegahan rasuah.

Menurutnya, ia akan membantu organisasi melaksanakan sistem pengurusan yang efektif dalam mencegah, mengesan dan menangani rasuah yang boleh berlaku dalam sesebuah organisasi.

“Sebagai enam agensi Kerajaan Negeri yang dipilih sebagai ‘pilot project’ pensijilan ABMS ini, jabatan dan agensi yang terlibat harus berasa bangga.

“Ini kerana pensijilan agensi tuan-tuan dan puan-puan akan menjadi perintis, menjadi penanda aras dan menjadi rujukan kepada kementerian, jabatan dan agensi lain untuk melaksanakan inisiatif yang sama kelak,’ ujarnya.

Turut hadir, Pengarah Unit Integriti & Ombudsman Negeri Adana Jed, Ketua Pegawai Eksekutif, Sarawak Forestry Corporation Zolkipli Mohamad Aton dan Pengarah Unit Pentadbiran Nicholas Sia.

See author's posts


Keuntungan KPS melonjak kepada RM3.14 juta

KUALA LUMPUR: Keuntungan bersih Kumpulan Perangsang Selangor Bhd (KPS) bagi suku pertama berakhir 31 Mac 2020 melonjak kepada RM3.14 juta daripada RM1.17 juta yang direkodkan dalam tempoh yang sama tahun lepas.

Pendapatan meningkat 49 peratus kepada RM234.4 juta berbanding RM157.5 juta sebelumnya, kata kumpulan itu dalam makluman kepada Bursa Malaysia.

Perniagaan pembuatan mencatatkan pertumbuhan hasil sebanyak 75 peratus dalam tahun kewangan, menyumbang sebanyak RM185.1 juta kepada hasil kumpulan daripada RM105.6 juta pada suku yang sama tahun lepas.

“Pada RM185.1 juta, perniagaan perkilangan yang merangkumi Toyoplas, Century Bond Bhd, CPI (Pulau Pinang) Sdn Bhd dan King Koil Manufacturing West LLC menyumbang 79 peratus kepada hasil kumpulan,” katanya.

Dalam satu kenyataan berasingan, Pengarah Urusan dan Ketua Pegawai Eksekutif Kumpulan, Ahmad Fariz Hassan berkata kesan daripada pandemik COVID-19 ke atas operasi perniagaan KPS dan anak syarikatnya pada suku ini kebanyakannya tertumpu pada Mac lepas.

“Pemulihan kumpulan sedang berlaku secara berperingkat khususnya membabitkan gangguan dalam rantaian bekalan serta pengurangan permintaan dari China, Indonesia, Malaysia dan Amerika Syarikat (AS) selepas aktiviti pengilangan di seluruh dunia merosot.

“Kami akan terus memantau prestasi perniagaan perkilangan kumpulan pada suku kedua selepas mendapat gambaran yang lebih jelas mengenai kesan pandemik, sebaik sahaja permintaan akhir produk kami mencapai keseimbangan baharu,” katanya.

Perancangan KPS membabitkan pelbagai senario perniagaan dan ia telah mengambil beberapa kawalan risiko.

Sebagai contoh, operasi, ia telah berhubung dengan pembekal untuk memastikan bekalan bahan mentah yang alternatif dan lebih mampan termasuk dengan pelanggan, agar mereka lebih memahami keperluan perkhidmatan penting mereka di bawah keadaan semasa.

Menurut Ahmad Fariz, syarikat subsidiarinya juga telah diselaraskan dengan pengilang masing-masing kontrak untuk perancangan pengeluaran yang optimum berdasarkan kapasiti pengeluaran yang terhad.

“Mengenai kewangan, KPS telah memulakan fokus strategik membabitkan langkah penjimatan, mengekalkan kecairan yang mencukupi bagi menyokong perniagaan kumpulan serta menyediakan fleksibiliti untuk mengharungi kesan pandemik yang mana tahap keseriusannya belum dikenal pasti,” katanya.

Melangkah ke hadapan, beliau berkata cabaran akan datang memerlukan tahap tindak balas dan daya tahan yang lebih utuh, dengan tumpuan kepada aspek operasi yang boleh dikawal kumpulan dalam usaha melindungi perniagaannya dalam persekitaran operasi yang tidak menentu, sama ada pada peringkat domestik atau global.

“Kami akan terus memastikan kesinambungan perniagaan KPS dan sentiasa melaksanakan pelan perniagaan kumpulan sambil mengekalkan kekuatan operasi dan keupayaan kewangan kami, seterusnya, memastikan penerusan penciptaan nilai di seluruh subsidiari kumpulan,” kata Ahmad Fariz. – Bernama

See author's posts


Sekatan diperketat, kematian cecah 700,000 orang

PARIS: Perancis dan Belanda bersiap sedia melaksanakan peraturan mewajibkan pelitup muka di tempat awam bagi memerangi pandemik Covid-19 berikutan jumlah kematian global akibat wabak itu mencecah 700,000 orang.

Jawatankuasa saintifik yang bertindak memberi nasihat kepada kerajaan Perancis turut memberi amaran bahawa negara itu boleh hilang kawalan berikutan penyebaran itu boleh berlaku pada bila-bila masa.

Di Filipina pula, sekatan pergerakan dilaksanakan semula selepas dilaporkan jangkitan Covid-19 melepasi angka 100,000 kes dan kerajaan hanya membenarkan orang ramai keluar untuk membeli keperluan makanan, bersenam dan bekerja sahaja.

Notis sekatan dalam tempoh 24 jam itu menyebabkan orang ramai terkandas di Manila dan tidak dapat pulang ke kampung halaman selepas pengangkutan awam dan penerbangan domestik dihentikan.

Jangkitan di seluruh dunia kini melebihi 18 juta orang sejak dikesan di China pada Disember tahun lalu, dengan negara paling terjejas teruk ialah Amerika Syarikat (AS) dengan jangkitan sebanyak 4.8 juta dan kematian mencecah 156,000 orang.

Brazil yang juga negara terbesar di Amerika Selatan mencatat lebih daripada 2.75 juta kes jangkitan Covid-19 dan 95,000 kes kematian.

AS pula mengumumkan percubaan klinikal peringkat akhir dan dijangka menjadi antibodi melawan Covid-19 dan fasa ketiga percubaan akan dilakukan terhadap 300 sukarelawan di seluruh dunia yang dijangkiti.

Rusia pula mensasarkan untuk melancarkan vaksin bulan hadapan dan jutaan dos setiap bulan mulai tahun hadapan, sehingga Pertubuhan Kesihatan Dunia (WHO) menggesa Rusia mengikut garis panduan ditetapkan.

Walaupun angka di Eropah semakin meningkat, sesetengah negeri mula membuka sekolah dan mencari jalan untuk mengembalikan fungsi sektor pelancongannya.

Dalam pada itu, juara bertahan, Rafael Nadal mengumumkan bahawa beliau tidak akan bermain di Terbuka AS di New York pada 31 Ogos ini, begitu juga pemain nombor satu wanita dunia, Ashleigh Barty turut menarik diri. – AFP

See author's posts


Korea Selatan kembali harungi tugas getir

SEOUL: Korea Selatan berdepan semula tugas getir untuk menghentikan rantaian jangkitan Covid-19 membabitkan kluster kelab dan bar di Seoul kerana sebilangan besar mereka yang berpotensi dijangkiti masih gagal dikesan.

Kes jangkitan berkaitan kluster berkenaan juga semakin banyak dilaporkan di kebanyakan bandar, lapor agensi berita Yonhap.

Sebanyak 27 lagi kes baharu dilaporkan pada Isnin, 22 daripadanya kes tempatan, menjadikan jumlah keseluruhan 10,936, menurut Pusat Kawalan dan Pencegahan Penyakit Korea (KCDC).

Jumlah kes kluster kelab dan bar di Itaewon, Seoul meningkat kepada 94 pada Isnin.

Lebih 1,500 orang dipercayai telah mengunjungi tempat-tempat berkenaan.

Menurut pentadbiran bandar raya Seoul, pihaknya telah memperoleh nama 5,517 orang yang mengunjungi pusat hiburan berkenaan, daripada jumlah itu hanya 2,405 berjaya dihubungi.

Selepas tidak mencatatkan kes jangkitan tempatan selama beberapa hari, Korea Selatan kembali dikejutkan dengan peningkatan kes di bandar raya Seoul, lebih membimbangkan ia kini menular ke seluruh negara.

Bandar raya paling ramai penduduk itu kemudian mengenakan perintah pentadbiran menyaksikan operasi perniagaan kelab, bar dan pusat hiburan ditutup sementara mulai Sabtu. Langkah pencegahan itu akan dikuat kuasa sehingga diberitahu kelak.

Korea Selatan menambah dua lagi kematian menjadikan jumlah keseluruhan 256 orang manakala seramai 9,670 pesakit sembuh, kata KCDC.

Seramai 668,890 orang telah menjalani ujian saringan Covid-19 sejak 3 Januari lalu. – Bernama

See author's posts


SEMMMS untuk jaga kesihatan otak

Otak bukan sahaja bertanggungjawab untuk mengawal setiap pergerakan dan memastikan kehidupan kita terkawal, tetapi juga bertanggungjawab mengawal tindak balas kognitif, reseptor deria, malahan untuk mengingati hari ulang tahun ahli keluarga anda.

Kesihatan otak sama pentingnya dengan kemampuan kita untuk berfikir, bertindak dan hidup dengan baik. Kesihatan otak mengurangkan faktor risiko, memastikan minda anda aktif dan memastikan otak anda sihat apabila anda semakin tua.

Pakar Neurologi Sunway Medical Centre Velocity (SMCV), Dr. Kok Chin Yong mengesyorkan kaedah SEMMMS yang merupakan beberapa langkah untuk mencegah penyakit di bahagian otak dan untuk memastikan otak sentiasa berada dalam keadaan yang baik.

Pengertian SEMMMS adalah tidur (sleep), bersenam secara kerap (exercise), mengawal penyakit anda (medical illness under control), meditasi (meditation), diet MIND ( MIND diet) dan aktif dari segi sosial (socially active).

Mengulas mengenai kepentingan tidur, Dr. Kok berkata ia adalah kunci kesihatan. Banyak kajian menunjukkan tabiat tidur yang lemah boleh menyebab atau mempercepat penurunan kognitif.

“Dua kajian susulan yang dilakukan di Sepanyol dan Iceland menunjukkan orang tua yang menghidapi insomnia lebih berisiko mengalami penyakit Alzheimer (AD) dan tidur yang terlalu sedikit boleh mencetuskan migrain,” kata beliau.

Kata beliau, ‘sleep hygiene’ adalah kunci untuk tidur malam yang baik. Ini termasuk mengelakkan alat yang memancarkan cahaya selama satu hingga dua jam sebelum tidur, mengelak sebarang aktiviti lain kecuali tidur di atas katil, tidak mengambil kafein selepas jam 3 petang dan tidak mengambil makanan berat atau melakukan senaman berintensiti tinggi pada waktu malam.

Sementara itu senaman atau gaya hidup aktif pula memang terbukti memberi manfaat kepada kesihatan otak.

Pertubuhan Kesihatan Dunia (WHO) sangat menyarankan untuk mengamalkan gaya hidup aktif kerana ia sangat bermanfaat untuk mengurangkan risiko demensia.

“Fizikal yang tidak aktif boleh mengundang penyakit strok. Kita perlu menetapkan matlamat untuk melakukan aktiviti fizikal sekurang-kurangnya 40 minit, tiga kali seminggu,” kata beliau.

Memastikan penyakit terkawal juga penting.  Sebagai contoh, tekanan darah tinggi adalah salah satu faktor risiko untuk menghidap strok.

“Oleh itu, adalah penting untuk mengawal tekanan darah anda. Hipertensi yang tidak terkawal akan menyebabkan perubahan pada saluran darah kecil pada otak, yang seterusnya akan menyebabkan anda berisiko mengalami strok dan demensia di kemudian hari,” ujar beliau.

Mereka yang menghidap diabetes pula mesti berdisiplin untuk rawatan susulan kerana mereka berisiko tinggi menghidap hipertensi dan kolesterol tinggi, di mana kedua-duanya memerlukan pengambilan ubat tepat pada masanya.

Mengenai kaedah meditasi pula, beliau berkata amalan ini boleh mengurangkan serangan berulang kemurungan dan ketagihan.

Kata beliau, kajian oleh Beth Israel Deaconess Medical Centre baru-baru ini menunjukkan meditasi memainkan peranan yang penting untuk memperlahan pengembangan demensia yang berkaitan dengan Alzheimer.

Justeru, sekiranya diamalkan secara berkala, meditasi boleh membantu menenangkan fikiran seseorang, mengurangkan kegelisahan dan membantu mengurangkan tekanan.

Seterusnya adalah diet MIND yang bermaksud Mediterranean-DASH untuk  penundaan Neurodegeneratif dan merupakan gabungan kedua-dua diet Mediterranean dan DASH.

Diet ini terdiri daripada sayur-sayuran hijau, sayuran berdaun, bijirin, beri, minyak zaitun, ayam, ayam belanda dan ikan.

Kajian Epidemiologi menunjukkan diet ini dapat melambatkan penuaan otak sekitar 7.5 tahun dan mengurangkan risiko penyakit Alzheimer.

Tabiat pemakanan yang buruk seperti pengambilan garam yang tinggi dan kurang pengambilan buah-buahan dan sayur-sayuran boleh  menyumbang kepada peningkatan kecacatan akibat penyakit kardiovaskular dan strok.

Langkah terakhir yang disarankan oleh Dr. Kok adalah aktif dari segi sosial kerana ia mampu  mengurangkan risiko mengalami demensia.

“Interaksi sosial tidak terhad kepada perbualan secara bersemuka sahaja. Kita juga boleh berinteraksi melalui perbualan telefon, emel ataupun panggilan video, selain

membentuk rangkaian sokongan yang baik bagi membantu mengurangkan kemurungan dan kegelisahan,” tambah beliau.

Menurut Dr. Kok,  strok merupakan penyebab kematian ketiga tertinggi di Malaysia. Terdapat dua jenis strok iaitu Strok Iskemik, yang berlaku apabila bekalan darah ke otak tersekat atau berkurang kerana darah beku dan Strok Hemoragik, yang berlaku apabila arteri otak pecah dan menyebabkan pendarahan.

Rawatan trombolosis strok hiperakut, iaitu rawatan yang berpotensi mengembalikan peredaran darah pada pesakit Strok Iskemik ini paling berkesan jika dilakukan pada tahap awal pengesanan strok.

Setiap saat sangat berharga ketika merawat pesakit strok. Dalam kebanyakan kes, pesakit strok dikaitkan dengan faktor yang tidak boleh diubah seperti umur dan sejarah keluarga. Faktor yang boleh diubah ialah sejarah perubatan, gaya hidup dan pemilihan diet.

Pesan Dr. Kok, sekiranya anda mengalami gejala strok seperti masalah keseimbangan, perubahan pada tahap penglihatan, lemah di bahagian muka atau lengan, atau kesukaran untuk bercakap, pastikan untuk memberitahu orang terdekat dengan anda dan segera hubungi hospital atau pusat perubatan.

“Ingatlah, setiap detik sangat berharga. Amalkan SEMMMS, dan jaga kesihatan otak anda setiap masa!

Oleh Haini Darani

See author's posts


SPIN sedia RM50 juta bantu usahawan tidak formal

PUTRAJAYA: Tabung Ekonomi Kumpulan Usaha Niaga (TEKUN Nasional) semalam melancarkan Skim Pembiayaan Informal (SPIN) dengan peruntukan sebanyak RM50 juta bagi membantu membiayai usahawan sektor tidak formal yang terjejas akibat pandemik Covid-19.

Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar berkata, SPIN dijangka memberi manfaat kepada 10,000 usahawan tidak berdaftar dengan Suruhanjaya Syarikat Malaysia (SSM) mendapat pembiayaan antara RM1,000 dan RM5,000.

Menurutnya, tempoh bayaran balik yang ditetapkan adalah sehingga tiga tahun dengan kadar keuntungan sebanyak empat peratus setahun.

“Golongan usahawan tidak formal inilah yang amat terkesan dengan situasi Covid-19.

“Ini berikutan kebanyakannya bergantung kepada gaji harian dan tiada simpanan wang untuk bertahan mahu pun dijadikan sebagai modal bagi beralih ke perniagaan baharu,” katanya kepada pemberita selepas melancarkan SPIN di sini, semalam.

Wan Junaidi berkata walaupun baru dilancarkan, TEKUN Nasional telah menyalurkan pembiayaan SPIN berjumlah RM6.1 juta kepada 842 usahawan sejak November lepas.

Menurutnya, antara kriteria bagi SPIN ialah warganegara Malaysia yang mempunyai bukti perniagaan selain premis mereka akan turut dikunjungi oleh wakil TEKUN Nasional sebelum mendapat kelulusan.

“Kita tidak letak banyak syarat…ini kerana kalau banyak syarat, kita takkan (dapat) bantu orang,” katanya.

Beliau berkata, data Jabatan Perangkaan menunjukkan terdapat hampir 1.26 juta guna tenaga dalam sektor tidak formal dengan 71.7 peratus daripadanya bekerja sendiri atau mengusahakan perniagaan mikro.

Wan Junaidi berkata, pada masa sama, SPIN juga menggalakkan usahawan untuk mendaftarkan perniagaan mereka dengan SSM bagi membolehkan mereka membuat pembiayaan secara ulangan.

Dalam pada itu, beliau berkata sebanyak 26,326 permohonan bagi Skim Pembiayaan Pemulihan Perniagaan Mikro (CBRM) di bawah Pakej Rangsangan Ekonomi Prihatin Rakyat (PRIHATIN) membabitkan nilai pembiayaan RM200 juta, telah diluluskan sejak dilancarkan pada April lepas.

Skim Pemulihan Perniagaan TEKUN (TBRS) di bawah Pelan Jana Semula Ekonomi Negara (PENJANA) pula telah memberi manfaat kepada 14,966 usahawan dengan nilai pembiayaan berjumlah RM100 juta, katanya. – Bernama

See author's posts


Turki temui sumber gas asli terbesar

ANKARA: Presiden Turki, Recep Tayyip Erdogan semalam mendakwa Ankara telah menemui sumber gas asli terbesar di Laut Hitam yang diharap dapat diperoleh menjelang 2023 ketika sambutan ulang tahun ke-100 kelahiran republik moden tersebut.

Menurut Erdogan, penemuan berharga 320 bilion kubik meter itu dibuat di zon Tuna-1 di luar pantai bandar Eregli di wilayah utara Zonguldak selepas kerja penerokaan bermula pada 20 Julai lalu.

“ALLAH telah membuka pintu kekayaan yang belum pernah terjadi kepada kami,” katanya ketika berucap di Istana Dolmabahce di Istanbul.

Kapal penggerudian pertama Turki, Fatih itu dinamakan sempena nama Sultan Fatih Sultan Mehmet yang berjaya menawan Constantinople pada 1453.

Beliau berharap untuk melihat penemuan baharu di wilayah sama.

Jika gas tersebut dapat diekstrak secara komersial, penemuan itu dapat membantu Turki mengurangkan kebergantungan negara itu terhadap import sumber tenaga dari negara seperti Rusia, Iran dan Azerbaijan.

Ketika ini, Ankara bergantung penuh dengan Rusia untuk sumber tenaganya dan ia berhasrat untuk mempelbagaikan bekalannya.

Awal bulan lalu, Erdogan mengarahkan kerja penerokaan semula sumber tenaga kontroversi di luar pantai selatan Turki berhampiran Pulau Greece yang menjadi pertikaian di perairan timur Mediterranean.

Isu tersebut telah mencetuskan pertelingkahan antara Ankara dan Athens, Cyprus dan Kesatuan Eropah (EU) dan memburukkan lagi ketegangan dengan Perancis yang bertindak meningkatkan kehadiran tentera mereka di rantau terbabit.-AFP

See author's posts


UMNO Perak jangka pertandingan satu lawan satu

SUNGKAI:  UMNO Perak tidak menolak kemungkinan Pilihan Raya Kecil (PRK) Dewan Undangan Negeri (DUN) Slim, akan menyaksikan pertembungan satu lawan satu antara calon Barisan Nasional (BN) dan Bersatu Blackout iaitu kumpulan penyokong Tun Mahathir Mohamad.

Pengarah Operasi PRK itu Mohd Zaidi Aziz berkata, perkara itu berdasarkan situasi politik semasa dan PKR, Amanah dan DAP yang dikatakan tidak akan mengemukakan calon untuk bertanding dalam PRK berkenaan.

“Namun Bersatu Blackout telah dilihat melakukan pergerakan awal, dengan berkonvoi di sekitar kawasan berkenaan yang turut disertai bekas timbalan presiden Bersatu Datuk Seri Mukhriz Mahathir, kira-kira dua hari lepas.

“Bagaimanapun tiada pergerakan luar biasa kelihatan…mereka datang beramai-ramai, namun saya dimaklumkan tiada sambutan.

“Mereka telah menggerakkan jentera, tetapi mungkin hanya masuk sahaja untuk melawat kawasan,” katanya ketika ditemui pemberita pada Program Ziarah Kasih Skuad Sayang3k PRK N.58 Slim di Felda Residence di Trolak di sini, yang dihadiri Ketua Wanita UMNO Datuk Dr Noraini Ahmad.

Beliau yang juga Pemangku Ketua UMNO Bahagian Tanjung Malim berkata, Bersatu Blackout akan menghadapi kesukaran untuk melaksanakan gerakan, berikutan tidak mempunyai ramai kekuatan di DUN Slim River, memandangkan kebanyakannya menyokong Tan Sri Muhyidin Yassin.

Namun katanya, BN tidak boleh  berasa selesa dan mengambil mudah akan PRK tersebut, walaupun mempunyai kerjasama erat dan sokongan kuat daripada Muafakat Nasional dan Perikatan Nasional.

Menurutnya, calon PRK DUN Slim dijangka akan diumumkan pada Rabu hadapan di Dewan Felda Jaya di sini, oleh pengarah PRK Datuk Saarani Mohamad.

Pada 24 Julai, media melaporkan bekas Setiausaha Agung Bersatu Datuk Marzuki Yahya sebagai berkata, kumpulan yang menyokong Tun Dr Mahathir akan meletakkan calon pada PRK itu, selepas wakil Majlis Presiden PH menyatakan mereka tidak akan bertanding.

Sementara itu di Slim River, Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu menasihatkan Bersatu Blackout, untuk tidak bertanding pada PRK itu.

“Pandangan saya, mereka berhak letakkan calon tetapi ia tidak akan membawa apa-apa perubahan, hanya sekadar dapat menunjukkan kepada rakyat kita berbalah.

“Apa-apa pun jika ia menguntungkan silakan, jika tidak sebagai sahabat saya syor untuk tidak letakkan calon,” katanya kepada pemberita selepas merasmikan Rumah Ngaji di Hospital Slim River di sini semalam.

Mengulas lanjut, Ahmad Faizal yang juga Menteri Besar Perak mengingatkan ahli Bersatu untuk tidak bersama kumpulan tersebut bagi mengelakkan keahlian mereka digugurkan.

Suruhanjaya Pilihan Raya menetapkan PRK DUN Slim diadakan 29 Ogos, dengan hari penamaan calon pada 15 Ogos dan pengundian awal pada 25 Ogos, berikutan kematian penyandangnya Datuk Mohd Khusairi Abdul Talib, 59, 15 Julai lepas.

Pilihan Raya Umum Ke-14 (PRU-14) pada 2018, menyaksikan Mohd Khusairi yang mewakili BN, mengekalkan kerusi DUN Slim dengan majoriti 2,183 undi, menewaskan calon Bersatu yang bertanding atas tiket PKR diwakili Mohd Amran Ibrahim dan calon PAS Muhammad Zulfadli Zainal.

Perak mempunyai 59 kerusi DUN dan daripada jumlah itu, Barisan Nasional terdiri daripada 25 UMNO, Bersatu (lima), PAS (tiga) sementara DAP (16), Amanah (lima), PKR (tiga), Bebas (satu) serta Gerakan (satu). – Bernama

See author's posts


245,576 kematian global terkini

PARIS: COVID-19 kini sudah mengorbankan kira-kira 245,576 nyawa di seluruh dunia sejak virus itu pertama kali dikesan di China, pada hujung tahun lalu, menurut angka rasmi AFP sehingga jam 7 petang semalam.

Lebih 3,479,220 kes didaftarkan di 195 negara dan wilayah dengan 1,063,600 daripada pesakitnya sudah sembuh.

Jumlah itu diperoleh daripada pihak berkuasa kebangsaan dan Pertubuhan Kesihatan Sedunia (WHO), namun tidak menggambarkan jumlah kes sebenar dunia berikutan kebanyakan negara hanya melakukan ujian saringan kepada kes jangkitan serius.

Amerika Syarikat (AS) kekal negara tertinggi kematian dengan mencatat 67,155 korban daripada 1,148,004 kes dan sebanyak 175,382 pesakit berjaya dipulihkan.

Ini diikuti Itali, iaitu 28,884 kematian daripada 210,717 kes; Britain (28,446 kematian daripada 186,599 kes); Sepanyol (25,264 kematian daripada 217,466 kes) dan Perancis (24,895 kematian daripada 168,693 kes).

Sementara itu, Belgium merekodkan bilangan kematian tertinggi bagi setiap penduduk, iaitu 68 kematian bagi setiap 100,000 orang, diikuti Sepanyol (54), Itali (48), Britain (43) dan Perancis menyaksikan 38 kematian bagi setiap 100,000 penduduk.

China tidak termasuk Hong Kong dan Macau, sehingga semalam, mencatatkan 4,633 kes dan 82,877 kes dengan 77,713 berjaya disembuhkan. Eropah pula merekodkan keseluruhan 143,535 korban daripada 1,546,197 kes, AS dan Kanada mencatatkan 70,908 kematian dan 1,207,361 jangkitan, Amerika Latin dan Caribbean  (13,180 kematian dan 248,359 kes), Asia (9,089 kematian dan 239,921 kes).

Sementara itu di Asia Barat pula mencatat 6,951 korban dan 185,142 jangkitan, selain Afrika (1,791 kematian daripada 44,122 kes), Oceania pula mengisytiharkan 122  kematian daripada 8,125 kes. – AFP

See author's posts


Didakwa gara-gara patung Andrew Jackson

WASHINGTON, United States: Empat lelaki didakwa kerana cuba untuk memindahkan patung bekas Presiden Andrew Jackson dari luar White House sebagai sebahagian daripada protes anti-perkauman di Amerika Syarikat, kata pihak berkuasa semalam.

Presiden Donald Trump, cuba untuk meletakkan dirinya sebagai pembawa panji-panji untuk “undang-undang dan perintah” dengan kurang daripada lima bulan lagi sebelum pilihan raya presiden pada November.

Beliau memuat naik tweet untuk pihak polis supaya mengenal pasti

lebih daripada sedozen penunjuk perasaan untuk diambil tindakan.

Pada petang Isnin, sekumpulan penunjuk perasaan menyerang patung bekas Presiden Johnson, pembela perhambaan yang memimpin Amerika Syarikat sejak 1865 hingga 1869, berdiri kukuh di Taman Lafayette di sebelah White House.

Mereka melilit tali pada tugu tersebut dan cuba menjatuhkannya. Berdasarkan rakaman video di tempat kejadian, empat telah dikenal pasti mengikat atau menarik tali, dengan tukul besi untuk menunjuk cara lain.

Berusia antara 20 dan 47 tahun, mereka didakwa pada Jumaat dengan “pemusnahan harta tanah persekutuan”, pertuduhan yang boleh dihukum satu hingga 10 tahun penjara.

Salah seorang daripada mereka telah ditahan pada Jumaat lalu dan dikemukakan kepada hakim pada Sabtu, manakala tiga yang lain telah dinamakan tetapi belum diberkas, pejabat pendakwa Washington berkata dalam satu kenyataan.

“Tuduhan ini harus menjadi peringatan kepada mereka yang memilih untuk merosakkan patung dan tugu yang menghiasi ibu negara. Tingkah laku ganas dan perlakuan jenayah anda tidak akan diterima,” tulis Pemangku Peguam AS, Michael R. Sherwin.

Sejak kematian George Floyd, seorang Afrika-Amerika dibunuh oleh pegawai polis berkulit putih pada 25 Mei, Amerika Syarikat berhadapan dengan masalah perkauman yang kritikal. – AFP

See author's posts


Muhyiddin terima dos kedua vaksin Covid-19

PUTRAJAYA: Perdana Menteri Tan Sri Muhyiddin Yasin selesai menerima suntikan dos kedua vaksin Covid-19 Pfizer-BioNTech di Klinik Kesihatan Putrajaya di Presint 18, di sini semalam.

Suntikan dos kedua itu dilakukan selepas 21 hari beliau menerima suntikan dos pertama vaksin berkenaan pada 24 Februari lepas.

Muhyiddin tiba di klinik itu kira-kira 3.00 petang dan membuat imbasan kod MySejahtera sebelum dibawa ke bilik vaksinasi untuk pendaftaran dan menerima suntikan vaksin berkenaan.

Turut menerima suntikan ialah Ketua Pengarah Kesihatan Tan Sri Dr Noor Hisham Abdullah.

Selepas menerima suntikan, Muhyiddin mengemas kini aplikasi MySejahtera untuk menunjukkan beliau telah melengkapi dos pengambilan vaksin Covid-19.

Beliau kemudian dibawa ke bilik pemantauan untuk menunggu kira-kira 15 hingga 30 minit bagi dipantau sekiranya berlaku reaksi susulan seperti alahan atau simptom lain.

Selain Muhyiddin dan Dr Noor Hisham, turut menerima suntikan dos kedua semalam adalah empat petugas barisan hadapan Kementerian Kesihatan Malaysia (KKM).

Mereka ialah Dr Tan Yee Ling, Sheilla Mellissa Sikin, Khairul Asraf Mohd Yasin dan Clement a/l Marai Francis yang sebelum ini juga menjadi antara penerima terawal vaksin semasa Program Imunisasi Covid-19 Kebangsaan dilancarkan pada 24 Februari lepas.

Dr Tan, 30, Pegawai Perubatan di Klinik Kesihatan Presint 9, Putrajaya manakala Sheilla Mellissa, 31, jururawat di klinik kesihatan tersebut.

Khairul Asraf, 44, bertugas sebagai Penolong Pegawai Perubatan di Pejabat Kesihatan Putrajaya dan Clement, 36, pemandu di pejabat sama.

Kesemua proses vaksinasi itu dilakukan oleh Ketua Jururawat Kesihatan di PKD Putrajaya Lina Ibrahim dan jururawat di Klinik Kesihatan Presint 9, Mazirah Mokhtar, kedua-duanya pemvaksin yang sama semasa Muhyiddin menerima dos pertama pada 24 Februari.

Sehingga Selasa lepas seramai 346, 508 terdiri daripada petugas barisan hadapan telah menerima dos pertama vaksin.

Perdana Menteri dan Dr Noor Hisham sebelum ini menjadi antara penerima pertama suntikan vaksin Program Imunisasi Covid-19 Kebangsaan. – Bernama

See author's posts


Taufan Vongfong landa Filipina

MANILA: Lebih 150,000 penduduk Filipina terpaksa dipindahkan di beberapa tempat perlindungan kecemasan pada Jumaat susulan Taufan Vongfong yang membadai negara itu. Beberapa pekerja sukarela bertungkus-lumus menyediakan tempat perlindungan di Manila selepas proses pemindahan yang perlahan dan rumit akibat penularan Covid-19 hari sebelumnya. Bagaimanapun, Taufan Vongfong mula reda selepas membadai di wilayah Samar Timur pada Khamis kemudian menuju ke kepulauan Luzon.Setakat ini masih belum terdapat kemalangan jiwa atau kerosakan teruk yang dilaporkan susulan taufan tersebut.

Menurut ramalan cuaca, ribut taufan dengan kelajuan 125 kilometer sejam pada Khamis itu berbahaya terutamanya di kawasan persisir pantai.Rakyat Filipina terpaksa berdepan kesukaran menghadapi taufan kali ini susulan penularan Covid-19 yang menyebabkan perintah berkurung dikuatkuasakan namun beberapa kawasan akan mula dilonggarkan hujung minggu ini.Setakat ini, Filipina merekodkan lebih 11,600 kes positif Covid-19 dengan 772 kematian. –AFP

See author's posts


Raja Darat Lawan Raja Brooke

SEMPENA bulan Ogos sebagai bulan kemerdekaan negara, elok kita mengimbau pejuang-pejuang menentang penjajah di Sarawak.  Kali ini saya akan membawa pembaca melihat satu perjuangan ketua orang Iban yang digelar Raja Darat yang berani melawan James Brooke.  Beliau yang dimaksudkan itu adalah Rentap atau Rentap Tanah Kudi Menoa.  Nama sebenar beliau adalah Libau atau Libau Panggau Dara.  Ketika kerajaan Brooke dibentuk di Kuching, Rentap telahpun menetap di Skrang.

Pertembungan beliau dengan Raja James Brooke bermula apabila kerajaan Brooke mula meluaskan penguasaannya ke atas Sungai Batang Lupar, Sungai Saribas, Sungai Skrang dan Sungai Kalaka.  Kerajaan Brooke melihat kedudukannya tidak akan selamat jikalau tidak menguasai sungai-sungai tersebut.  Oleh itu usaha dibuat oleh kerajaan Brooke adalah menawan semua sungai yang bersempadan dengan kerajaannya.  Raja James Brooke menggunakan isu lanun untuk menjustifikasi peranan beliau untuk menawan sungai-sungai ini.

Pertembungan Awal

Usaha awal Kerajaan Brooke ini membawa kepada serangan ke atas kedudukan penduduk di sungai-sungai tersebut.

Pertembungan pertama antara tentera Brooke dan Rentap berlaku pada tahun 1844 di Karangan Kris.  Kedatangan tentera Brooke di Karangan Kris dikejutkan dengan serangan hendap oleh pengikut Rentap.  Akibatnya ketua kumpulan tentera Brooke iaitu Steward dan Dato Patinggi Ali berserta 29 terkorban.  Serangan mengejut ini dibalas dengan tembakan senapang dan roket ke atas pihak lawan yang sempat melarikan diri.

Kerajaan Brooke melakukan persiapan lebih rapi dengan melakukan serangan mengejut ke atas lawannya di Sungai Skrang, Sungai Saribas dan Sungai Batang Lupar.  Hasilnya membawa kepada Pertempuran Beting Maru pada tahun 1849.  Kesan daripada serangan ini membawa kepada pembinaan beberapa kubu Brooke seperti di Lingga dan Skrang.

Penyerahan Sungai Skrang

Usaha membina kubu ini adalah untuk mengawal pergerakan musuh Brooke walaupun sungai-sungai ini bukan di bawah pentadbiran Brooke.  Rentap yang berada di Skrang pula beranggapan tindak-tanduk Raja Brooke ini telah mencabar kedudukannya di Skrang.  Ia merupakan campur tangan kerajaan Brooke dalam kawasan bukan milik kerajaan Brooke.

Akibatnya Rentap mengumpul kekuatan pasukannya untuk menyerang kubu Brooke di Skrang.  Mendengar berita ini menyebabkan pegawai Brooke di Skrang iaitu Brereton meminta bantuan dari rakannya di Lingga iaitu Alan Lee untuk mempertahankan kedudukannya di Skrang.  Serangan pada tahun 1853 itu walaupun gagal menawan kubu Skrang tetapi membawa kepada kematian Alan Lee.

Untuk menguatkan kedudukannya, Raja James Brooke telah pergi ke Brunei untuk meminta Sultan Mumin menyerahkan Sungai Sadong, Sungai Batang Lupar, Sungai Skrang, Sungai Saribas dan Sungai Kalaka kepada beliau.  Tekanan daripada kerajaan Brooke ini menyebabkan pada Ogos 1853 kesemua sungai yang dituntut itu telah diserahkan kepada kerajaan Brooke.

Perdamaian

Berbalik di Skrang, Raja James Brooke mengambil pendekatan berdamai dengan Rentap.  Ini kerana sokongan daripada tentera British telah ditarik balik dan beliau tidak mampu berdepan dengan lawannya dengan kekerasan seperti dilakukan terdahulu.

Oleh itu pada Disember 1853 beliau bersama rombongannya pergi ke Skrang dan berunding dengan ketua-ketua orang Iban termasuk Rentap.   Rundingan yang berlangsung selama tiga hari itu tidak menghasilkan jalan perdamaian yang diharapkan oleh Raja James Brooke.

Kegagalan melakukan rundingan itu membawa kepada pilihan kekerasan.  Usaha ini dilakuan dengan berhati-hati dan penuh dengan strategik bagi melumpuhkan kekuatan lawan.  Pada April 1854, satu pasukan di bawah Charles Brooke dan Brereton ditugaskan menyerang penyokong Rentap iaitu Apai Dendang.

Serangan Pertama

Pada Ogos 1854 pula persediaan telah dibuat untuk menyerang kedudukan Rentap di Sungai Lang dan kemudian kubu Rentap di Bukit Sadok.  Walaupun serangan di Sungai Lang ini berjaya namun Rentap sempat melarikan diri ke Bukit Sadok.

Seterusnya perancangan untuk menyerang Bukit Sadok terpaksa dibatalkan kerana keenganan tentera Iban untuk meneruskan serangan, dan pada masa yang sama bekalan makan dan bekalan senjata telah mula menunjukkan kekurangan.

Persiapan untuk menyerang kubu Rentap di Bukit Sadok mengambil masa yang agak lama untuk digerakkan iaitu pada 6 Jun 1856.  Usaha awal ini diketuai oleh Charles Brooke dengan tektik melumpuhkan bekalan makanan pihak lawan.

Usaha ini dilakukan dengan memusnahkan hasil tanaman di sekitar Bukit Sadok.  Selepas itu usaha dilakukan dengan mendaki Bukit Sadok.  Selepas lapan hari bertahan dan mengepung kubu Rentap ini maka tentera Brooke terpaksa berundur.

Kejayaan menghalang tentera Brooke menawan Bukit Sadok menaikkan imej Rentap sebagai seorang pahlawan gagah berani.  Akibatnya ramai penduduk Iban di Skrang dan Saribas mula menyokong beliau.  Dari situ Rentap digelar sebagai Raja Ulu atau Raja Darat.

Serangan Kedua

Kegagalan dalam serangan pertama ini tidak mematikan rancangan Raja James Brooke menundukkan Rentap.  Beliau mengambil masa hampir dua tahun untuk membuat persiapan menghadapi Rentap di Bukit Sadok.

Ekpedisi perang ini masih diketuai oleh anak buahnya Charles Brooke.  Serangan kali kedua ini dilancarkan pada Ogos 1958.  Persiapan awal dilakukan oleh tentera Brooke ini ialah membawa meriam besar untuk membedil kubu Rentap.

Sebuah kubu baharu di bina di Betong yang menjadi sebahagian daripada tektik pihak Brooke melawan Rentap.

Serangan kedua ini juga menghadapi kegagalan kerana Rentap dan pengikutnya amat berani dan bersemangat mengalahkan tentera Brooke.  Kedatangan tentera Brooke ini dihujani dengan sumpitan damar beracun, lontaran batu dan tembakan senapang.

Akhirnya mereka terpaksa berundur semula ke Kuching.  Kekalahan kali kedua ini membuat kegembiraan dalam kalangan pengikut Rentap dengan kata-kata, “bawa apa saja senjata dari Eropah, kami tidak takut.”

Serangan Terakhir

Selang beberapa tahun kemudian iaitu pada Oktober 1861, Charles Brooke membuat persiapan rapi untuk mengalahkan Rentap di Bukit Sadok.  Belajar daripada kekalahan sebelum ini beliau memastikan persiapan ini tidak ada kelemahannya.

Kali ini tentera Brooke dilengkapi dengan pelbagai jenis senjata seperti meriam, ubat bedil, tombak dan pedang.  Tentera Brooke juga terdiri daripada 20 orang Cina yang ditugaskan membuat jalan dan membersihkan halangan-halangan yang dihadapi oleh tentera Brooke.

Menariknya tentera Brooke ini bukan sahaja dari kalangan orang tempatan tetapi beberapa orang Afrika yang dikenali sebagai Sidi Boy oleh Charles Brooke juga terlibat.

Serangan kali ketiga ini sungguh sengit.  Meriam yang dibawa oleh tentera Brooke yang dikenali sebagai Bujang Sadong telah membedil sebanyak 17 kali ke atas kubu Rentap.  Akhirnya berjaya merobek kubu tersebut.

Rentap ketika itu tidak panik tetapi terus menentang tentera Brooke tetapi keadaan tidak menyebelahi beliau dan akhirnya beliau berundur ke Bukit Lanjak dan seterusnya ke Entabai, Kanowit.  Beliau kemudiannya menetap di Sungai Wak, Julau.

Manakala kubu yang beliau tinggalkan itu telah dibakar oleh pihak Brooke.  Kejayaan menawan kubu di Bukit Sadok ini menandakan berakhirnya penentangan Rentap selama 17 tahun.

Rentap yang berundur itu pula tidak lagi melakukan usaha membalas tindakan pihak Brooke.  Beliau dan keluarganya serta pengikutnya terus tinggal di Sungai Wak, Julau tanpa gangguan daripada kerajaan Brooke.  Rentap dikatakan meninggal dunia pada sekitar tahun 1870an.

See author's posts


KKM terima bantuan peralatan perubatan

SHAH ALAM:
Kementerian Kesihatan Malaysia (KKM) menerima lagi bantuan peralatan perubatan,
kali ini daripada kontraktor utama projek Laluan Rel Pantai Timur (ECRL) iaitu
China Communications Construction Sdn Bhd (CCC-ECRL) yang berpangkalan di
negara ini.

Bantuan peralatan
perubatan untuk kegunaan 26 hospital khusus bagi rawatan wabak Covid-19
itu terdiri daripada 3,000 penutup mulut dan hidung
jenis N95; selain 2,000 penutup mulut dan hidung jenis KN90; 20,000 penutup
muka pembedahan serta 1,200 kaca mata pelindung perubatan.

Kesemua sumbangan
peralatan perubatan itu diserahkan oleh Duta Besar China ke Malaysia, Bai Tian
kepada Ketua Setiausaha KKM, Datuk Seri Dr Chen Chaw Min pada satu majlis
penyerahan di Pharmaniaga Berhad di sini semalam.

Yang turut hadir pada
majlis itu ialah Pengarah Urusan CCC-ECRL, Bai Yinzhan dan Pengarah Urusan
Kumpulan Pharmaniaga, Datuk Farshila Emran.

Bai Tian berkata,
peralatan perubatan itu disediakan sejurus pihaknya memohon semua syarikat dari
China yang berpangkalan di Malaysia untuk menyalurkan bantuan kepada negara ini
bagi merawat pesakit yang dijangkiti Covid-19.

“Saya amat bimbang setelah membaca
laporan berita mengenai kekurangan peralatan perlindungan bagi petugas
perubatan di sini. Saya juga melihat rakaman video petugas perubatan
menggunakan beg plastik untuk dijadikan peralatan perlindungan untuk diri
mereka sendiri susulan kekurangan peralatan perlindungan peribadi (PPE).

“Jadi Kedutaan China di sini meminta
untuk mendapatkan pertolongan dan bantuan dari seluruh China dan kami juga
meminta syarikat China di Malaysia menghulurkan sumbangan. Saya amat gembira
apabila CCC-ECRL antara yang pertama tampil untuk membantu dan syarikat dari
China di sini juga sudah digerakkan. Banyak bantuan kini dalam perjalanan,”
katanya kepada pemberita.

Beliau berkata, kit
ujian perubatan sumbangan Kerajaan China juga dalam proses penghantaran ke
Malaysia dan dijangka tiba hari ini atau esok.

Tambah beliau,
berikutan wabak itu merebak hampir ke seluruh dunia ketika ini, adalah sukar untuk
setiap negara mempunyai simpanan bekalan peralatan perubatan yang mencukupi
disebabkan penggunaannya yang semakin meningkat daripada kebiasaan.

Bagaimanapun katanya,
China tetap komited dengan penyaluran bantuan sewajarnya kepada negara ini bagi
membendung penularan Covid-19 kerana tatkala negara berkenaan menghadapi ‘detik
hitam’ ketika menghadapi wabak itu sebulan
lepas, Kerajaan Malaysia telah menghulurkan pelbagai sokongan dan bantuan.

Dalam pada itu,
ditanya sama ada Kerajaan China mempunyai cadangan untuk membawa pakar
perubatannya bagi membantu KKM mengekang wabak Covid-19 di sini, beliau berkata
pihaknya sedang berusaha ke arah itu memandangkan banyak negara turut
memerlukan khidmat berkenaan.

Bagaimanapun, katanya
buat masa ini, pakar perubatan dari China dan Malaysia akan berhubung secara
persidangan menerusi video bagi berkongsi pengalaman dalam rawatan jangkitan
virus itu.

“Kami telah menjemput pakar kesihatan
awam terkemuka di Shanghai untuk berkongsi pengalaman dalam membendung Covid-19
dengan pakar kesihatan awam di Malaysia menerusi persidangan menerusi video.
Saya dimaklumkan bahawa 26 hospital akan menyertai sesi ini. Sekiranya ini
berhasil, kita akan menganjurkan persidangan menerusi video buat kali kedua,”
katanya.

See author's posts


Tunggu 100 hari untuk nilai prestasi Kabinet Anwar

KUCHING : Prestasi sebenar Kabinet Kerajaan Perpaduan pimpinan Datuk Seri Anwar Ibrahim hanya boleh dinilai dalam tempoh sekurang-kurangnya 100 hari pertama.

Pengerusi Persatuan Pemaju Perumahan dan Hartanah Sarawak (Sheda), Dato Sim Kiang Chiok berkata sama ada Anwar telah memilih barisan Kabinet terbaik untuk memastikan semua parti dalam Kerajaan Perpaduan berpuas hati, masih belum dapat dilihat.

“Kita perlu menunggu sekurang-kurangnya 100 hari atau setahun sebelum kita boleh menilai. Perdana Menteri memperkukuh komitmennya terhadap tadbir urus yang baik, bebas rasuah dan isu perkauman, serta memberi fokus kepada pemulihan ekonomi.

“Adakah Perdana Menteri baharu telah memilih Kabinet yang akan menjadi pengimbang antara mengekalkan beliau berkuasa dan memajukan negara kita dari segi peningkatan pendapatan dan pengagihan kekayaan di seluruh Malaysia?,” katanya dalam kenyataan hari ini.

Katanya, Sarawak mahukan kestabilan dalam Kerajaan Persekutuan supaya semua orang boleh berusaha mengembangkan negeri ini daripada terlibat dalam politik sia-sia.

Katanya, barisan Kabinet yang diumumkan Perdana Menteri dibarisi pelbagai parti politik.

Sim berkata Gabungan Parti Sarawak (GPS) kini mempunyai Timbalan Perdana Menteri, yang pertama dalam sejarah Sarawak dan empat menteri penuh.

“Semua rakyat Sarawak ingin mengucapkan yang terbaik untuk mereka dalam memimpin negara kita dalam masa yang mencabar ini.

“Dengan ekonomi dunia yang melalui masa sukar berikutan perang Ukraine/Russia, inflasi yang tinggi, penutupan sempadan disebabkan Covid-19, dan gangguan rantaian bekalan yang menjejaskan semua pertumbuhan ekonomi termasuk kuasa besar, semua ini agak mencabar” katanya.

Oleh SHAHRUL QAIZAT

See author's posts


MOTAC bangunkan empat platform pemasaran atas talian

SIMUNJAN: MOTAC (Kementerian Pelancongan, Seni dan Budaya) menerusi Kraftangan Malaysia bergerak menuju ke era digitalisasi dengan membangunkan empat platform pemasaran atas talian.

E-Kraf Bazar, MYCRAFTSHOPPE, Craft-On-The-Go dan Google Arts And Culture membuka peluang kepada usahawan kraf dan pengguna untuk berhubung dan berurus niaga atas talian.

Kamaluddin Effendie selaku setiausaha Politik yang mewakili Dato Nancy Syukri, Menteri Perlancongan, Seni dan Budaya Malaysia, berucap dalam majlis penutup Makmal Keusahawanan Seni Budaya 2020, di Dewan Mesra Simunjan, semalam

“Meskipun terdapat persepsi bahawa perniagaan secara digital dibayangi kesukaran untuk mengakses dalam talian secara sistematik, ia perlu ditangani bagi menyakinkan usahawan dan orang ramai.

“Inisiatif digitalisasi ini dibangunkan secara berperingkat dan mula dimanfaatkan oleh usahawan kraf, komuniti kraf dan masyarakat semasa tempoh Perintah Kawalan Pergerakan (PKP) berjalan Mac lalu.

Program ini merupakan satu usaha untuk membangunkan kemahiran teknologi digital yang diperlukan untuk menjalankan perniagaan seni kraf di atas talian.

“Penyertaan usahawan kraf dalam makmal ini merupakan satu langkah tepat bagi memastikan sasaran perniagaan dapat dicapai,” jelasnya.

Melalui program ini juga, para usahawan seni dapat mengenal pasti potensi diri sebagai usahawan seni yang boleh menyumbang ke arah industri kreatif negara selain menjana pendapatan yang lebih baik.

Oleh Asyraf Halim

See author's posts


MDEC gesa PKS daftar platform pemecutan Digital DX

KUALA LUMPUR: Perbadanan Ekonomi Digital Malaysia (MDEC) menggesa perusahaan kecil dan sederhana (PKS) untuk mempercepatkan dan meningkatkan perjalanan transformasi digital mereka.

Oleh itu, MDEC menyeru usahawan untuk mendaftar dengan platform Digital Xccelerator (DX) dan mengambil langkah pendigitalan bagi memastikan perniagaan mereka terus berkembang.

Ketua Pegawai Eksekutif, Surina Shukri berkata, platform DX telah direka bagi membantu PKS mendapat akses kepada program, insentif dan penyelesaian teknologi yang disesuaikan dengan keperluan pendigitalan mereka.

“Platform DX ini merupakan inisiatif yang percuma, yang dilancarkan semasa Sidang Kemuncak Digital PKS MDEC yang pertama.

“Bagi MDEC, langkah seterusnya adalah untuk mengekalkan momentum yang dijana oleh sidang kemuncak tersebut. Platform DX yang kami lancarkan adalah kritikal untuk usaha ini,” katanya dalam satu kenyataan.

Sidang kemuncak itu merupakan persidangan digital pertama seumpamanya di Malaysia dan dianjurkan sebagai platform maya bagi  memperkasakan PKS tempatan memasuki dunia pendigitalan dengan mengubah minda mereka ke arah inovatif dan transformasi.

MDEC juga mengusahakan #SayaDigital, satu inisiatif untuk mempercepatkan pertumbuhan masayarakat digital di negara ini.

Kempen selama sebulan ini bertujuan memperkembangkan kompetensi dan penggunaan digital di kalangan rakyat Malaysia bagi membolehkan mereka menangani normal baharu dalam komuniti serta perniagaan semalam.

Sidang Kemuncak yang diadakan pada 11 hingga 13 Ogos lepas, mendapat sambutan penyertaan seramai 1 juta orang dalam pelbagai perbincangan panel digital, persidangan, bengkel dan klinik latihan.

Majoriti persidangan telah dianjurkan secara bersama dengan lebih 60 rakan kongsi acara yang terdiri daripada perniagaan tempatan, syarikat multinasional, penyedia penyelesaian digital, pemimpin industri termasuk agensi awam dan swasta.

“Kami berharap agar visi dan jalinan yang mereka perolehi dari persidangan ini akan membantu meningkatkan pendigitalan ekonomi negara, disebabkan kami mahu menggalakkan semua rakyat Malaysia untuk menerima konsep tersebut dalam era gangguan seperti sekarang selain daripada menjana kemakmuran yang lebih besar untuk Malaysia,” kata Surina.

Sidang Kemuncak Digital PKS dan platform DX adalah usaha terkini di bawah inisiatif digital 100 Go Digital MDEC yang diperkenalkan pada tahun lepas, bertujuan untuk membolehkan perniagaan tradisional Malaysia bergerak ke alam maya.

Untuk tujuan ini, MDEC bekerjasama dengan beberapa syarikat untuk menyelesaikan cabaran dalam landskap pendigitalan yang sentiasa berubah dengan menawarkan pelbagai program bagi membantu perniagaan meningkatkan pengalaman pelanggan mereka seperti mendapatkan segmen pasaran baharu serta menambahkan jualan.

Sementara itu, satu lagi sorotan pada sidang kemuncak itu ialah acara menandatangani Memorandum Persefahaman (MoU) antara MDEC dan Perbadanan Produktiviti Malaysia (MPC), bertujuan untuk meningkatkan gerakan pendigitalan bagi perniagaan Malaysia melalui inisiatif seperti “Digital Victory Virtual Business Clinic” (DVVBC). – Bernama

See author's posts


Tanaman durian berpotensi beri pulangan lumayan

TATAU: Anak pokok durian seperti Musang King, Johor Mas dan Black Thorn beserta baja bakal diagihkan kepada penerima menerusi Facilitation Fund di bawah Dewan Undangan Negeri (DUN) Kakus.

Menteri Muda di Pejabat Ketua Menteri (Undang-Undang dan Adat Bumiputera) merangkap Ahli Dewan Undangan Negeri (ADUN) Kakus Datuk John Sikie Tayai berkata, Pengagihan bantuan tersebut akan dilakukan segera sekiranya sudah mendapat bekalan anak benih yang mencukupi.

“Pemilihan varieti durian tersebut adalah kerana harga dan permintaan yang tinggi di pasaran,” katanya.

Beliau berkata demikian ketika berucap dalam Program Ziarah UKAS sempena Perasmian Rumah Biro Wanita JKKK Rumah Bigat anak Tanggai, Sungai Arip.

Menurut John Sikie, sektor pertanian mempunyai pontensi cerah dalam melonjak pembangunan ekonomi di kawasan terbabit.

“Walaupun jumlah anak pokok yang diberikan tidak banyak namum jika ia dijaga dengan rapi pastinya  akan mendatangkan pendapatan yang lumayan untuk satu satu musim,” katanya.

Dalam perkembangan sama, beliau meminta setiap Tuai Rumah untuk mengemaskini profile kampung di Pejabat Daerah Tatau.

“Misalnya senarai pintu jika berlaku sebarang perubahan harus dikemaskini dan ini bertujuan memudahkan sebarang bantuan disalurkan agar tiada yang tercicir dari mendapatkan bantuan contohnya semasa pengagihan bantuan makanan semasa Covid 19,” katanya.

Semasa program tersebut, seramai 30 penerima terdiri daripada warga emas dan OKU dari kawasan Ulu Arip menerima sumbangan bantuan makanan daripada Unit Komunikasi Awam Sarawak (UKAS).

Turut Hadir pada majlis tersebut Senator Rita anak Insol dan Setiausaha Politik Kepada Ketua Menteri Sarawak, Edwin Banta.

Oleh Ellie Edward

See author's posts


SSL beras negeri rendah beri kesan ketara

PERSEDIAAN PERSIDANGAN… Dato Sri Dr Stephen Rundi Utom (kanan) bersama Dato Sri Lee Kim Shin melihat teks penggulungan pada hari ke-7 Mesyuarat Kedua Penggal Pertama Persidangan Dewan Undangan Negeri Sarawak. • Foto HERRIEY NAHA

KUCHING: Industri pengeluaran beras di negeri ini hanya mampu memenuhi 38 peratus daripada keperluan beras Sarawak, kata Dato Sri Dr Stephen Rundi Utom.

Menteri Pemodenan Pertanian dan Pembangunan Wilayah berkata, bagi memenuhi keperluan beras itu Sarawak terpaksa mengimport 145,468 tan metrik beras pada 2021, bernilai RM387 juta.

“Tahap sara diri beras (SSL) yang rendah telah memberi kesan kepada keselamatan makanan semasa di Sarawak di mana jumlah hektar padi di Sarawak telah menurun dengan agak ketara daripada sekitar 130,000 hektar pada 2012 kepada kira-kira 83,000 hektar pada 2021.

“Oleh itu, jumlah beras yang dihasilkan juga telah berkurangan daripada 142,000 metrik tan pada 2012 kepada kira-kira 89,200 tan,” katanya pada ucapan penggulungan persidangan hari ketujuh Dewan Undangan Negeri (DUN) Ke-19, semalam.

Sehubungan itu, bagi mencapai tahap tahap sara diri bekalan beras yang memuaskan iaitu 60 peratus bagi beras yang disasarkan untuk dicapai menjelang 2030, kemeterian telah menggariskan enam inisiatif utama berikut untuk meningkatkan pengeluaran beras di Sarawak.

“Ini bagi membolehkan skim-skim ini sesuai untuk penanaman padi dan mengurangkan tanah padi daripada ditukar oleh petani kepada penanaman tanaman yang lebih menguntungkan seperti kelapa sawit,” ujarnya.

Antara inisiatif lain adalah dengan membangunkan kawasan baru untuk Penanaman Padi, kawasan baharu yang dikenal pasti untuk penanaman padi berair termasuk 100 hektar di Kampung Mujat di Bahagian Serian dan di Abok-Selepong di Bahagian Sri Aman dengan anggaran keluasan 3,000 hektar.

“Kementerian akan secara aktif meneruskan model perkongsian awam-swasta untuk meningkatkan penglibatan sektor swasta untuk melabur dalam penanaman padi dan di bawah inisiatif ini, kerajaan akan menyediakan infrastruktur asas padang seperti pembinaan sistem pengairan tertiari dan kemudahan lain.

“Manakala sektor swasta akan melabur dalam pengeluaran padi, pemprosesan lepas tuai dan pemasaran beras. Model baharu iaitu Model Penanaman Padi Berskala Besar SMART  (SMART SBB) akan dilaksanakan di Sarawak,” jelasnya.

Katanya lagi, inisiatif mekanisasi ladang dan automasi akan dipromosikan kepada penanam padi di Sarawak ke arah meningkatkan produktiviti.

Selain itu, Pertubuhan Peladang Kawasan (PPK) digalakkan untuk menyediakan perkhidmatan mekanisasi ladang kepada ahli mereka ke arah mencapai produktiviti yang lebih tinggi.

“Bagi pengeluaran benih padi yang berkualiti, petani kita digalakkan untuk mengusahakan varieti hasil tinggi yang mempunyai potensi hasil 8 hingga 10 tan metrik sehektar.

“Kementerian juga akan bekerjasama dengan institusi penyelidikan dan akademik serta firma swasta yang lain untuk mengeluarkan benih padi hasil tinggi bagi meningkatkan produktiviti padi.

Justeru itu, katanya, insentif pengeluaran padi kepada pesawah dan pengeluar padi akan diperkenalkan oleh kementerian bagi meningkatkan pengeluaran padi domestik.

“Insentif berasaskan output ini bertujuan untuk menggalakkan pemilik tanah memaksimumkan penggunaan tanah mereka untuk penanaman padi sekali gus meningkatkan pengeluaran padi,” katanya lagi.

Oleh JEAKQLEYN YACHO

See author's posts


EU sokong perjanjian subsidi perikanan WTO

BRUSSELS: Kesatuan Eropah (EU) meluluskan perjanjian bersejarah yang melarang subsidi perikanan.

Selepas lebih dua dekad rundingan ke arah mengharamkan subsidi yang menggalakkan penangkapan ikan berlebihan dan mengancam kemampanan stok ikan di seluruh dunia, perjanjian Pertubuhan Perdagangan Dunia (WTO) itu akhirnya dimeterai Jun lalu.Kanada dan Emiriah Arab Bersatu menerimanya awal bulan ini, setelah Amerika Syarikat berbuat demikian pada April.Iceland, Seychelles, Singapura dan Switzerland juga secara rasmi menerima perjanjian itu.“Ini adalah langkah yang sangat positif untuk pembangunan mampan dan langkah yang sangat positif oleh EU. Saya sangat berharap lebih banyak ahli WTO akan mengikutinya,” kata Menteri Perdagangan Sweden, Johan Forssell kepada pemberita di sini.“Dalam Persidangan Menteri WTO akan datang, kita sepatutnya membincangkan langkah seterusnya mengenai subsidi perikanan,” kata Pesuruhjaya Perdagangan EU, Valdis Dombrovskis, selepas Mesyuarat Menteri Perdagangan EU di ibu negara Belgium. – AFP

See author's posts


Di bawah PN, pelbagai projek dihidupkan semula

BAKELALAN: Kerjasama erat antara kerajaan pusat di bawah Perikatan Nasional (PN) dan kerajaan negeri yang dipimpin oleh Gabungan Parti Sarawak (GPS) akan memastikan suara rakyat pedalaman diberi keutamaan.

Timbalan Menteri Pembangunan Luar Bandar, Dato Henry Sum Agong berkata banyak projek untuk Parlimen Lawas dan Dewan Undangan Negeri Ba’kelalan telah diketepikan oleh kerajaan Pakatan Harapan (PH) sepanjang 22 bulan menjadi kerajaan pusat.

Namun demikian selepas PN memerintah, semua projek itu dihidupkan semula melalui peruntukan yang diluluskan Perdana Menteri, Tan Sri Muhyiddin Yassin, katanya.

Beliau yang mengadakan lawatan kerja ke Kampung Puneng Berayong Ba’kelalan Sabtu lalu memberitahu jalan masuk ke Kampung Puneng Berayong dari jalan utama Ba’kelalan akan dibina dengan kos RM500,000.

Ahli Parlimen Lawas itu juga memberitahu, beliau telah berjumpa dengan beberapa rakan menteri PN untuk mendapatkan peruntukan bagi tujuan pembangunan di kawasan Ba’kelalan khususnya kemudahan asas yang masih jauh ketinggalan.

Pada majlis berkenaan beliau mengumumkan peruntukan RM20,000 untuk melengkapkan Dewan Masyarakat Kampung Puneng Berayong.

Malah gelanggang futsal bernilai RM150,000 juga siap dibina di bawah kerajaan BN dan kini PN.

Walaupun baru tiga bulan membentuk kerajaan di peringkat pusat, katanya, banyak projek telah dapat dibawa semula ke Sarawak selepas diketepikan oleh kerajaan PH.

Kerajaan PN, jelasnya lebih fokus kepada membela rakyat dan bukannya membuang terlalu banyak masa dan tenaga untuk berpolitik sepanjang masa.

Hakikatnya semasa arahan perintah kawalan pergerakan Covid-19 lalu, menyaksikan banyak bantuan disalurkan melalui program perihatin nasional dan Bantuan Sarawakku Sayang di peringkat kerajaan Sarawak yang diterajui GPS.

Henry Sum yakin, penduduk kawasan Ba’kelalan semakin matang dalam memahami politik penuh muslihat PH berbanding perjuangan sebenar di bawah PN.

Hadir sama Pegawai Daerah Lawas, Ladin Atok, wakil Residen Bahagian Limbang, Cherlynna Leeza Roland, Pegawai Pertanian Daerah Lawas, Doroup Mail dan Pegawai KPLB Putrajaya, Maswan Manan.

Oleh Adeng Edrus

See author's posts


CONGO ‘bermandi darah’

YAOUNDE: Congo seolah-olah ‘bermandi darah’ apabila sekurang-kurangnya 35 penduduk maut akibat dibunuh pemberontak di timur Congo, lapor agensi Anadolu.

Pada masa sama,, empat orang terbunuh manakala beberapa lagi cedera selepas pemberontak menyerang Kampung Kokola di Beni dekat wilayah Kivu Utara, menurut laporan Radio Okapi kendalian Pertubuhan Bangsa-bangsa Bersatu (PBB) pada Selesa, yang memetik pegawai kerajaan.

Kumpulan pemberontak dari Uganda, Pasukan Demokratik Bersekutu (ADF) dituding dalang melakukan serangan kejam itu.

Dalam kejadian berasingan, 29 mayat ditemui pada Isnin hasil rondaan tentera Congo di kawasan Mwalika di Beni.

“Setakat ini sekurang-kurangnya 811 orang awam terbunuh di wilayah ini sejak 31 Oktober 2019,” kata Pasukan Keselamatan Kivu (KST) iaitu projek bersama dengan Kumpulan Penyelidikan Congo dan Pemerhati Hak Asasi Manusia.

“Serangan di Kokola berlaku sekitar 6.00 pagi waktu tempatan. Buat masa ini, tidak ada penduduk dipindahkan. Kami meminta penduduk untuk kekal bertenang,” kata pegawai pentadbiran di wilayah Eringeti, Sabiti Mbafumoja seperti dipetik laporan Radio Okapi.

Beliau mendakwa, mangsa yang cedera dibawa ke hospital tempatan.

Negara di Afrika Tengah itu bergelut bagi memerangi kumpulan pemberontak sejak lebih dua dekad lalu.

ADF yang muncul timur laut Uganda pada 90-an, menyerang dan membunuh orang awam di Congo selama beberapa dekad.

Menurut PBB, eksploitasi sumber asli secara haram terus menjadi punca dan pencetus konflik di timur negara itu.

Sementara itu, di Nairobi elaki bersenjata membunuh puluhan orang dalam serangan ke atas sebuah bas penumpang di barat Ethiopia.

Suruhanjaya Hak Asasi Manusia Ethiopia (EHRC) dalam satu kenyataan berkata berlaku ‘serangan mengerikan’ terhadap sebuah bas penumpang dari Wonbera ke Chagni di wilayah Benishangul-Gumuz dan 34 kematian telah disahkan, dan menjangkakan jumlah kematian kemungkinan meningkat.

Serangan itu berlaku Sabtu malam di kawasan terpencil antara Wonbera dan Chagni.

Tidak ada kumpulan yang mengaku bertanggungjawab setakat ini, dengan pegawai keselamatan memberitahu media tempatan bahawa tidak ada bukti langsung yang mengaitkan serangan itu dengan konflik di wilayah Tigray utara Ethiopia.

Serangan itu berlaku ketika penduduk terus melarikan diri dari wilayah itu. Kira-kira 25,000 rakyat Ethiopia telah menyeberang ke Sudan untuk melarikan diri dari pertempuran, menurut pegawai Sudan.

Pada 4 November, Ethiopia melancarkan apa yang digambarkannya sebagai operasi penguatkuasaan undang-undang di Tigray selepas Pasukan Hadapan Pembebasan Rakyat Tigray (TPLF) menyerang kem utara tentera Ethiopia yang ditempatkan di sana. – Bernama

See author's posts


ERP beri kelegaan

KUCHING: Program Pengekalan Pekerjaan (ERP) memberi sedikit kelegaan dalam membantu dalam penggajian tetapi bagi mereka yang gaji melebihi RM4000, ia membebankan kerana tiada subsidi gaji, kata Pengerusi SHEDA Cawangan Kuching, Sim Kiang Chiok.

Beliau berkata, ini sekurang-kurangnya mereka tidak perlu memberhentikan kakitangan dan bantuan tersebut sehingga Jun lalu.

Bagaimanapun, pemberian bantuan tiga bulan lagi sebanyak RM600 setiap pekerja sebulan juga membantu dalam menjaga tenaga kerja yang mendapat subsidi gaji hanya untuk enam bulan sahaja.

Justeru, Sim berharap ia akan mencukupi sehingga ekonomi dapat pulih daripada pandemik Covid-19 tetapi semua petunjuk ekonomi menunjukkan bahawa mereka mungkin memerlukan masa yang lebih lama untuk pulih.

Sim juga berharap kerajaan dapat mengekalkan bantuan upah sekarang yang mana terdapat bantuan yang berperingkat dan lebih tinggi bagi syarikat dengan RM1200 sebulan untuk pekerja yang kurang daripada 75 orang, RM800 untuk 76 hingga 200 pekerja dan RM600 untuk 200 pekerja dan ke atas.

Pada masa sama, Sim juga memuji kerajaan melalui bantuan inklusif untuk semua syarikat dalam wabak ini.

“Pandemik global yang belum pernah terjadi sebelumnya ini menimbulkan banyak ketidakpastian dan melemahkan keyakinan perniagaan di semua pasaran di seluruh dunia.

“Kepimpinan daripada kerajaan kita dalam memajukan ekonomi kita, kurang berpolitik dan kerja keras kita akan menjadi beberapa kaedah utama yang diperlukan untuk menghidupkan semula perniagaan dan ekonomi kita ke tahap pra-Covid,” katanya sambil memberitahu syarikat miliknya iaitu Sim Swee Yong Development and Construction S / B dan memegang jawatan sebagai pengarah.

Syarikatnya mempunyai kira-kira sembilan pekerja yang mendapat manfaat daripada program ini di bawah pelbagai syarikat bersekutu mereka.

Menurutnya, ketika Perintah Kawalan Pergerakan (PKP) dikuatkuasakan, semua aktiviti perniagaannya ditutup.

Manakala, bilik pameran dan kedai tidak boleh dibuka semasa PKP dengan kakitangan tinggal di rumah dan tiada kerja yang dilakukan.

“Di tapak pembinaan, hampir semua kerja dihentikan dan kami hanya mempunyai beberapa pekerja keselamatan di lokasi tersebut.

“Ia sangat mengecewakan dan membimbangkan apabila PKP dipanjangkan tiga kali sehingga Perintah Kawalan Pergerakan Bersyarat (PKPB) pada 4 Mei ketika beberapa kelonggaran diberikan untuk kerja pejabat kami disambung semula pada 12 Mei di Sarawak.

“Sekarang, kami bekerja dengan berhati-hati dan mematuhi prosedur operasi standard (SOP) dalam garis panduan iaitu penjarakan sosial, kebersihan dan kesihatan,” ujar Sim.

Tambahnya, tidak ada pekerjaan yang dibenarkan, penjualan tidak dapat dilakukan.

Semua firma lain seperti firma undang-undang untuk membuat perjanjian mereka ditutup, pejabat kerajaan seperti Jabatan Tanah dan Survei ditutup sehingga pemindahan hak milik tanah dilakukan. Malah, pejabat setem ditutup itu juga menyebabkan perjanjian tidak dapat disahkan dan direkodkan secara rasmi.

See author's posts


Perang Ukraine-Rusia:1,207 orang awam terbunuh

KIEV: Seramai 1,207 orang awam maut semasa pengepungan sembilan hari tentera Rusia di bandar pelabuhan Mariupol di Ukraine, kata pihak berkuasa tempatan pada Rabu lalu.

“Sembilan hari pertama pengepungan Rusia menyaksikan 1,207 penduduk Mariupol terbunuh,” ujar pihak berkuasa bandar tenggara di Laut Azov yang disiarkan di Telegram.

Ketika diminta mengesahkan jumlah tol, perkhidmatan akhbar jawatan presiden berkata, “Kami tidak mempunyai angka yang tepat. Tetapi pada peringkat awal, itu benar.”

Pada Rabu lalu, serangan udara Rusia merosakkan hospital kanak-kanak di bandar yang mempunyai lebih 400,000 penduduk itu, mencederakan 17 kakitangan, dalam serangan yang dikecam oleh Presiden Volodymyr Zelensky sebagai kekejaman dan disifatkan sebagai biadab oleh Rumah Putih.

Pihak berkuasa bandar berkata, Mariupol telah mengalami sembilan hari serangan berterusan terhadap penduduk awam dengan setengah juta orang tanpa elektrik, air, haba dan rangkaian komunikasi.

Beberapa usaha pemindahan telah gagal dan ombudsman Ukraine, Lyudmyla Denisova berkata, bandar itu menghadapi krisis kemanusiaan, manakala laluan pemindahan yang dirancang ke Zaporizhzhia di barat laut belum dimusnahkan.

Datuk Bandar bandar Vadym Boichenko menyiarkan video di mana dia berkata, “Hati saya hari ini penuh dengan kemarahan.”

“Hari ini (Rabu) Rusia diketuai oleh ketuanya Presiden (Vladimir) Putin melakukan serangan udara ke atas bandar menembak ke arah hospital kanak-kanak. Mereka mahu meragut nyawa anak-anak kami, wanita kami, doktor kami,” katanya.

Boichenko juga meminta rakan kongsi antarabangsa Ukraine membantu dan zon larangan terbang diwujudkan di atas Ukraine.

“Kami akan bertahan hingga akhir,” ikrarnya. -AFP

See author's posts


Masyarakat perlu sokong barisan hadapan

SEMUA lapisan masyarakat termasuk agensi kerajaan dan pemimpin akar umbi perlu memberi sokongan kepada petugas barisan hadapan yang bekerja keras menangani penularan wabak Covid-19 .

Menteri Muda Wanita, Keluarga dan Pembangunan Kanak-kanak, Rosey Yunus menyatakan sokongan ini bagi menghargai petugas barisan hadapan yang sanggup mengadai nyawa, bekerja 24 jam dan meninggalkan keluarga untuk membantu memerangi pandemik Covid-19.

Beliau yang juga Ahli Dewan Undangan Negeri (ADUN) Bekenu berkata Radio Televisyen Malaysia (RTM) juga antara petugas barisan hadapan yang bekerja sewaktu pandemik ini melanda negara dengan mendapatkan maklumat dan menyebarkannya kepada orang awam menerusi rancangan siaran mereka.

Beliau berkata demikian pada Majlis Perasmian Showcase TQ Frontliners dan Aspirasi Merdeka di Dewan Masyarakat Bekenu di sini malam semalam.

“Agensi kerajaan dan pemimpin akar umbi memainkan peranan membantu mengekang penularan ini sebab kita belum menang lagi memerangi wabak ini.

“Nasihat saya agar masyarakat terus patuh kepada Perintah Kawalan Pergerakan (PKP) yang dilaksanakan kerajaan demi kesihatan diri sendiri,keluarga dan negeri kita,” jelasnya.

Sementara itu, Pengarah Penyiaran Kawasan Sarawak, Abdull Hadi Mohd Yusoff berkata, program ini bagi mendekatkan RTM dengan masyarakat setempat yang lebih terarah kepada penyaluran maklumat dan dasar kerajaan, pendidikan dan hiburan.

Program ini merupakan kerjasama startegik RTM Mirifm, Pusat Khidmat Masyarakat ADUN 71 Bekenu dan Pejabat Daerah Subis yang menyajikan pelbagai persembahan seperti Sketsa Merdeka berkisarkan tugas yang dijalankan petugas barisan hadapan dalam norma baharu seperti pejuang kemerdekaan terdahulu menentang penjajahan serta persembahan nyanyian daripada beberapa penyanyi tempatan.

Oleh Adum Liu

See author's posts


Kibar bendera, tingkat semangat patriotisme

TATAU: Sempena sambutan Bulan Kebangsaan tahun ini, penduduk di negeri ini digesa untuk sama-sama mengibarkan bendera sebagai salah satu cara ini meningkatkan semangat patriotisme.

Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai berkata, setiap warga negara Malaysia harus mempunyai semangat cintakan dan sayangkan negara.

“Bersatu padu, saling bekerjasama dalam kalangan ahli keluarga dan komuniti akan menjamin keharmonian hidup masyarakat pelbagai kaum dan adat resam di negara ini,” katanya.

Beliau berkata demikian ketika berucap dalam Majlis Pemimpin Bersama Rakyat bertempat di Rumah Muli Anak Bilap, KM2, Jalan Tatau – Bintulu, Tatau Menurutnya, sempena bulan kemerdekaan tunjukkan semangat patriotisme dan taat setia kepada negara dengan memasang bendera.

Beliau yang juga Ahli Dewan Undangan Negeri (ADUN) Kakus berkata, perpaduan kukuh dalam kalangan penduduk menjamin kesejahteraan hidup rakyat.

Sehubungan itu beliau berharap perpaduan kaum khususnya di rumah panjang hendaklah sentiasa dipertahankan.

Dalam perkembangan sama beliau juga menambah lantikan Tuai Rumah adalah bukan lantikan politik.

“Jika sebarang pertukaran Tuai Rumah, rakyat rumah panjang diberi kuasa untuk memilih siapa yang akan menjadi ketua mereka”“Selepas pemilihan, minit mesyuarat berkaitan bolehlah dihantar ke Pejabat Daerah untuk tindakan seterusnya,” katanya.

Selain itu katanya, penduduk rumah panjang juga boleh memohon pihak Pejabat Daerah untuk menyelia pemilihan, sama ada diadakan di rumah panjang atau di bilik mesyuarat Pejabat Daerah.

Semasa program tersebut turut disampaikan sijil lantikan Tuai Rumah (Tr) kepada Tr Vicky Engkalom dan Tr Mat Sampei.

Sementara itu, beliau turut mengumumkan geran projek kecil luar bandar (MRP) sebanyak RM20,000 kepada JKKK Rumah Muli, manakala RM5,000 kepada Biro Wanita rumah panjang itu.

Oleh Ellie Edward

See author's posts


Hospital Miri terima 80 set tilam

MIRI: Hospital Miri telah menerima sumbangan sejumlah 80 set tilam Pusat Khidmat Dewan Undangan Negeri (DUN) Senadin, semalam.

Sumbangan itu diserahkan oleh Ahli Dewan Undangan Negeri (ADUN) Senadin, Datuk Lee Kim Shin kepada Pengarah Hospital Miri, Dr. Jack Wong.

“Sumbangan set tilam ini adalah untuk kegunaan pesakit Covid-19 yang telah dipindahkan dari Hospital Miri ke Pusat Kuarantin dan Rawatan Berisiko Rendah (PKRC).

“PKRC dan Hospital Miri menempatkan semua pesakit positif Covid-19 bagi seluruh bahagian Miri (Daerah Subis, Telang Usan, Marudi dan Beluru) dan setakat ini seramai 700 orang pesakit positif Covid-19 telah ditempatkan di PKRC dan Hospital Miri berbanding 800 kapisiti sedia ada,” kata Lee yang juga merupakan menteri bertanggungjawab Jawatankuasa Pengurusan Bencana Bahagian (JPBB) Miri dalam satu kenyataan semalam.

Menurut Lee, susulan peningkatan kes positif, JPBB Miri telah menyewa premis untuk dijadikan sebagai PKRC.

“Setakat ini,PKRC Miri, Hospital Miri termasuk premis yang baru disewa boleh menampung sehingga 1,100 pesakit COVID-19,” ujarnya.

Oleh LIONG CHAI LING

See author's posts


Kecewa aksi terakhir

PEMAIN hebat Argentina, Juan Martin del Potro tewas dalam penampilan pertama dalam tempoh dua setengah tahun setelah pulih daripada kecederaan  semalam apabila kalah ‘straight set’ kepada rakan senegara Federico Delbonis dalam Terbuka Argentina.

Dalam apa yang dijangka menjadi salah satu penampilan terakhir Del Potro sebelum bersara, bekas juara Terbuka AS berusia 33 tahun itu kelihatan diatasi dengan emosi apabila Delbonis menamatkan kemenangan 6-1, 6-3 dalam masa 1 jam 23 minit.

Del Potro mengesat air matanya ketika dia bersiap sedia untuk melakukan servis sekali gus bakal menjadi permainan terakhir buatnya.

Selepas Delbonis melengkapkan kemenangan, Del Potro memeluk lawannya di jaring sebelum melambai kepada orang ramai di gelanggang Guillermo Vilas Kelab Tenis Rumput Buenos Aires.

Hujung minggu lalu Del Potro memberi isyarat dia merancang untuk bersara tidak lama lagi selepas kejohanan minggu ini, menyifatkan kemunculannya semula sebagai lebih perpisahan daripada kepulangan.

Dia diberi tepukan gemuruh ketika berjalan di gelanggang oleh orang ramai yang sesak tetapi tidak dapat memperolehi apa yang akan menjadi kemenangan ‘dongeng’.

Selepas memulakan permainan pembukaan dengan mematahkan servis Delbonis, Del Potro dihalang oleh kekurangan mobilitinya selepas itu, dengan lawan mematahkan tiga servis bagi memenangi set pertama dalam masa 33 minit.

Del Potro memberikan tentangan yang lebih kuat dalam set kedua namun akhirnya ditewaskan oleh Delbonis.

Kekalahan semalam adalah kejohanan pertama disertai Del Potro sejak patah tempurung lututnya pada Jun 2019 di Queen’s di London.

Del Potro, yang menewaskan Roger Federer dalam final Terbuka AS 2009, berkata masalah lututnya telah menyebabkan dia mengalami mimpi ngeri dengan empat pembedahan menyaksikan ranking dunianya merosot kepada 757. – AFP

See author's posts


Lihat prospek lebih besar dalam pengembangan pasaran minyak sawit

TAMBAH PELUANG PERDAGANGAN DUA NEGARA … Menteri Luar Negeri Mesir, Sameh Hassan Shoukry berkongsi visinya pada Majlis Makan Malam Rangkaian sempena lawatan kerja beliau tentang hubungan dua hala yang lebih kukuh dan dinamik antara Malaysia dan Mesir antaranya ialah memanfaatkan peluang baharu berikutan wabak yang melanda dunia. Malaysia berada di halaman yang sama dan berhasrat untuk meningkatkan kerjasama dengan Mesir khususnya dalam bidang ekonomi, perindustrian dan perdagangan.

KUALA LUMPUR: Malaysia dan Mesir melihat prospek yang signifikan bagi pengembangan pasaran minyak sawit yang lebih besar melalui usaha sama dengan syarikat-syarikat Mesir dalam pemindahan teknologi, kepakaran serta modal, kata Menteri Kanan dan Menteri Perdagangan Antarabangsa dan Industri, Datuk Seri Mohamed Azmin Ali.

Beliau juga menyeru semua peneraju perniagaan, korporat dan penggerak industri untuk merebut peluang selain mengembangkan lagi perdagangan dan kerjasama perniagaan Malaysia-Mesir ke tahap selanjutnya.

“Tahun lepas, Mesir kekal sebagai rakan perdagangan terbesar kami di rantau Afrika Utara dan telah menjadi antara enam rakan perdagangan terbesar di Malaysia di Afrika.

“Perdagangan dua hala kami meningkat sebanyak 84.4 peratus kepada hampir AS$1 bilion berbanding 2020,” kata Azmin semasa berucap pada Majlis Makan Malam Rangkaian sempena lawatan kerja oleh Menteri Luar Negeri Mesir, Sameh Hassan Shoukry.

Peningkatan eksport Malaysia sebahagian besarnya disumbangkan oleh lonjakan permintaan bagi minyak sawit dan produk pertanian berasaskan sawit Malaysia, manakala peningkatan import dari Mesir merangkumi permintaan untuk buah-buahan dan produk petroleum.

Sameh Shoukry sedang dalam lawatan sulung selama tiga hari ke Malaysia bermula hari ini untuk mengukuhkan hubungan antara kedua-dua negara, selain mencerminkan kesatuan penyelesaian bagi meningkatkan kerjasama.

Azmin ketika bercakap mengenai pelaburan Malaysia di Mesir berkata Petronas telah melabur lebih daripada AS$9.0 bilion sejak 2003, manakala Proton telah mencapai tahap baharu dengan pemasaran Exora dan Saga di negara berkenaan.

“Malaysia amat menghargai peluang yang diberikan kepada pelabur kami untuk mengambil bahagian dalam sektor minyak dan gas serta pasaran automotif Mesir,” katanya.

Beliau juga menegaskan tentang kepentingan hubungan dua hala antara kedua-dua negara dan keperluan untuk memaksimumkan potensi penuh, khususnya dalam hubungan ekonomi serta perdagangan, yang mana, Malaysia dan Mesir telah bersetuju bahawa platform yang sesuai seperti Jawatankuasa Perdagangan dan Pelaburan Bersama boleh berkhidmat sebagai mekanisme yang berkesan untuk memudahkan urusan perdagangan dan pelaburan.

Sementara itu, Sameh Shoukry melahirkan minat bagi terus membangunkan hubungan perdagangan dan pelaburan, sambil membuka jalan untuk komuniti perniagaan meningkatkan hubungan komersial serta pelaburan mereka.

“Saya juga agak teruja selepas mengetahui bahawa Majlis Perniagaan Mesir-Malaysia akan diaktifkan semula dan dengan itu boleh meneruskan peranan penting dalam menonjolkan potensi perniagaan yang besar antara kedua-dua negara,” katanya.

Beliau menegaskan kisah kejayaan Malaysia dalam pembangunan industri dan teknologi akan terus menjadi inspirasi untuk Mesir termasuk banyak negara lain yang sedang membangun.

“Kami melihat eksperimen Malaysia dengan penuh rasa kagum termasuk dengan mengkaji bagaimana Malaysia cuba menyesuaikan diri dengan Revolusi Perindustrian Keempat dan mengamalkan teknologi canggih,” katanya.

Majlis makan malam tersebut turut dihadiri oleh Menteri Kewangan Tengku Datuk Seri Zafrul Abdul Aziz, Menteri di Jabatan Perdana Menteri (Ekonomi) Datuk Seri Mustapa Mohamed, Timbalan Menteri Perdagangan Antarabangsa dan Industri Datuk Lim Ban Hong dan Timbalan Menteri Luar Datuk Kamarudin Jaffar. – Bernama

See author's posts